ОВКАТ ХАЗМ КИЛИШ - HAQIDA\nОВКАТ ХАЗМ КИЛИШ\nАвтор HaQidA На чтение 4 мин Просмотров 895 Опубликовано 05.04.2018\nОВКАТ ХАЗМ КИЛИШ ТИЗИМИ ВА ҚОРИН СОҲАСИ КАСАЛЛИКЛАР\nАлбатта, расуллуллоҳ (с.а.в) ушбу ҳадисни очопат ва ризқу-рўзини муддатидан аввал еб тугатиб қўядиган бад- нафс одамларни эътиборга олиб айтган, чунки меъёри билан овқатланиб юрадиган одамда қорин ақлий, жисмоний ва жинсий жиҳатдан фаоллигимизни таъминлаб берадиган энг яхши идишлардан биридир.\nАгар ейиш-ичишда муътадилликка риоя қилинмас экан, мазкур идиш ўз соҳибига беҳад кўп фалокатлар. хасталиклар ва огриқлар инъом этади.\nИбтидоий жамоат тузумларидан то рўзи-маҳшаргача инсонни энг кўп ўтга-чўққа урдирадиган нарса-бу қорин қайғусидир. Менинг фикри-ожизимча инсонни тараққий қилишга ундаган нарса ҳам биринчи навбатда қорин қайғуси«Дунёда қориндан ёмонроқ идиш йўқ» Ҳадиси шарифларданбўлса керак.\nИбтидоий одам сертук қорнига қараб туриб уни тўлдириш учун оловни ихтиро қилган. деҳқончиликни бошлаб юборган, жониворларни хонакилаштирган.\nКей- инчалик эса яна шу қоринни яхшироқ ва зичроқ қилиб тўлдириш учун ўғирлик ва қаллобликни ўзлаштирган.\nшу тариқа аста-секинлик билан замонавий одамгача ривожлан- ган. Доно халқимизда қорин, жиғилдон ҳақида жуда кўплаб иборалар борлиги ҳам шундан тажаллий бериб турибди.\nҚорин қайгуси қийин. жиғилдон балоси ёмон. қорнимгамас. қадримга йиғлайман. томоқ. томоққа-ямоқ, оч қоринга сассиқ саримсоқ, қорин пиёзнинг пўстидек бўлиб кетди. оч қорним- тинч қулоғим.\nкофир тўқ, мусулмон тинч. оч баччағардан қоч баччағар, қорни тўқнинг, қорни оч билан неча пуллик иши бор, жиғилдонинг тешилгур, жиғилдон балоси, жиғилдони қайнади.\nжиғилдонингга ўт тушгур. қорнини ёриб кўрса алиф ҳам чиқмайди, қорни кажавадай, нафси бало, қорни тўйса ҳам. кўзи тўймайди, тўқликка шўхлик каби иборалар қорин муаммоси нақадар долзарб эканлигини кўрсатиб турибди. (Маҳмуд Саттор. «Узбекнинг гапи қизиқ» китобидан).\nҚорин соҳасининг оғриқлари турли-туман жадаллик ва давомликка эга бўлиб, қорин оғриғи билан кечадиган хасталикларнинг сони 300 дан ошади.\nЗамонавий тиббиёт нуқтаиназари билан қаралса, уларнинг олтидан бир, яъни 50 га яқини хирургик касалликлар (ўткир ва сурункали аппендицитлар, перитонит. ичак тутилишлари. йирингли панкреатитлар.\nўт ва буйрак тош касаллиги. эхинококкоз, ковак ва паренхиматоз аъзоларнинг шикастланиб ёрилиши, қон кетиши. меъда-ичак яралари) бўлиб, шошилинч.\nёки режали равишда жарроҳлик муолажаси ўтказишни талаб қилгани учун абдоминал синдром дейилади.\nҚолган 250 дан ортиги хирургик бўлмаган касалликлар (ич қотиши, гижжалар, қорин дам бўлиши, қон касалликлари, эндокрин бузилишлар, гепатит.\nпаротит каби юқумли касалликлар, ўпкаларнинг қоринга огриқ билан кечувчи айрим хасталиклари) ташкил қилади. Уларни псевдоабдоминал синдромлар (псевдо-сохта. абдомин-қорин, яъни сохта қорин огриқлари деб аташ расм бўлган.\nОғриқ даставвал киндик. ёки тўш ости соҳаларида бошланиб. 4-6 соат ичида ўнг ёнбош соҳасига силжиса, кўнгил айнаши. қусиш.\nтана ҳароратининг кўтарилиши билан қўшилиб келса, билингки, Сизда ўткир аппендицит бошланган, қимматли вақтни бой бермасдан шифокорга мурожаат қилишингиз лозим.\nДивертикулит (меъда-ичак йўлининг қўшалоқланиб қолган жойидаги яллиғланиш) қориннинг асосан пастки қисмларига оғриқ беради, чап томонда ўнгга нисбатан кўпроқ учрайди. Жигилдон қайнаши оқибатида кузатиладган оғриқдар асосан тўш ортида ва бўйин соҳаларига берилади, оғиз аччиқ, ёки нордон (айрим ҳолларда шўр) бўлади.\nЎт тошларида оғриқ ўнг қовурға остида пайдо бўлиб, астасекинлик билан ўнг курак остигача тарқалиб боради.\nИчакларда қон айланиши ёмон бўлса, овқатлангандан ярим соатча муддат ўтиб киндик соҳасида оғриқ пайдо бўлади.\nМеъда яралари қорин очганида хуруж қилса, ўн икки бармоқли ичак ярасида аксинча, тўйгандан кейин огриқ билан намоён бўлади. Меъда яралари ёрилиб кетганида қорин соҳасида баайни ханжар санчилганидек кучли оғриқлар пайдо бўлади.\nМабодо. қорин оғриғи қусиш, ич кетиши, ёки аксинча қорин дам бўлиб қаппайиши, тана ҳароратининг ошиши билан қўшилиб келса, шунингдек кучли жадалликка ва узоқ давомлиликка эга бўлса, бундай ҳолларда шошилинч равишда шифокорга мурожаат қилишингиз лозим.


Саудия Россиядаги лойиҳаларга 10 миллиард доллар сармоя ажратгани айтилди\nҚирол Салмон Путинни кутиб олиш маросимида.\nРасмий ташриф билан 14 октябрда Саудия Арабистонига борган Россия президенти Владимир Путин Ар Риёдда валиаҳд шаҳзода Муҳаммад бин Салмон билан музокаралар ўтказди. Музокаралар натижасида икки давлат ўртасида бир неча миллиард долларлик шартномалар имзоланди.\nШартномалар сармоя, аэрокосмик саноат, маданият, соғлиқни сақлаш ва илғор технологиялар соҳасига оид экани айтилмоқда.\nКремль матбуот хизматининг билдиришича, Путин Муҳаммад Бин Салмон билан учрашув пайтида Саудия жамоат фонди Россиядаги турли лойиҳаларни амалга ошириш учун 10 миллиард доллар сармоя ажратганини билдирган.\nПутин Саудияга ташрифи арафасида Al Arabiya, Sky News Arabia ва RT Arabic телеканалларига берган интервьюсида қирол ва валиаҳд шаҳзода билан дўстона муносабатларда эканини билдирган эди.\nПутин 15 октябрда Бирлашган Араб Амирликларига ташриф қилади.


Архивы МОДДА - tafsilar.info\n03 Noyabr 12:20 by Редакция\nҲайвонни қийнагани ва йул ҳаракати қоидаларини бузгани учун пойтахт ҳайдовчиси жавобгарликка тортилади. Аввалроқ ушбу масалада видео тармоқда тарқалганди. Видеода Спарк русумли автомашина ҳайдовчиси эшакни машинасининг орқасига судраб борган. Гувоҳлар нима бўлаётганини видеога олишди ва уларни Ҳайвонларни ҳимоя қилиш жамиятига юборишди. Ҳуқуқни муҳофаза қилиш органлари ходимларининг саъй-ҳаракатлари билан ҳайдовчининг шахсини аниқлаш мумкин бўлди. Ҳайвонни қийноққа солгани\n15 Oktabr 16:39 by Редакция\nТезкор тадбирлар давомида, жорий йилнинг 14-октабр куни Тошкент вилояти Чиноз тумани Маданият маҳалласида яшовчилардан бири 1989 йилда туғилган Й. Г.нинг уйида текширув ўтказилди.Ошхонада унинг ошхонасидан вазни 15,7 грамм бўлган «кўкнор» гиёҳванд моддаси топилган, бу ашёвий далил сифатида қайд этилган. Ушбу факт бўйича Ю.Г. Чиноз тумани ИИБ ҳузуридаги тергов бўлими томонидан Жиноят кодексининг 276-моддаси 1-қисми билан\n02 Sentabr 16:20 by Редакция\nТошкент шаҳрининг Яшнобод туманидаги уйлардан бирида профилактика тадбирларини ўтказишда таркибида гиёҳванд моддалар мавжуд бўлган гиёҳванд моддаларини ўз ичига олган ўсимликларни етиштириш ҳолати аниқланди. Батафсил! 25 август куни соат тахминан 18.00 да, 49 ёшли Т. Хусаннинг уйидан жиноят қидирув бўлими ходимлари 5 туп «ҳинд қора-дориси» ни топиб олишди. Ушбу факт бўйича Ўзбекистон Республикаси Жиноят кодексининг 270-моддаси\nБУТАЛАРГИЁҲВАНДГИЁҲВАНД МОДДАСИ БОРЕТИШТИРИШКАННАБИСМОДДАХИНД


Грецияда референдумдан кейин Афина кўчаларида намойишлар бошланди\n08:32 / 06.07.2015\nГрецияда 5 июлда ўтказилган референдумдан кейин Афина кўчаларида норозилик намойишлари бошланди.\nНамойишда умумий ҳисобда 150 нафарга яқин киши иштирок этган.\nНамойишчилар полициячиларга нисбатан тажоввузкор хатти-ҳаракатлар амалга оширганлар: улар ҳуқуқ-тартибот муассасалари ходимларига қарата ёнувчи аралашма солинган шишаларни улоқтиришган, кўчалардаги бир нечта ахлат қутиларини ёқиб юборишган.\nАйни пайтда намойишлар референдум натижалари сабабли бўлаётгани ҳақидаги маълумот тасдиқланмаган. Намойишчилар ўз норозиликларини овоз беришнинг якунланишини нишонлаётган одамлардан анча узоқроқ масофада туриб билдирмоқдалар.


Суҳбатлардан маълум бўлишича, 1 сентябрни ўзбекистонлик маҳбус тонг саҳардан гимн куйлаганча тантанавор параддан ўтиш, кейин озгина ёғ солинган оқшоқ ошини ейиш ва шу куни тегадиган изн туфайли бироз-бироз оёқ чўзиб ўтириш билан ўтказади.\n“Оғзимизда ош, кўзимизда ёш”\nТошкент шаҳри Бектемир туманида истиқомат қиладиган Клара Алимованинг ўғли 1999 йилдан буён қамоқхонада.\nЎғли билан йиллардан буён давом этиб келаётган икки-уч кунлик учрашувлардаги суҳбатлардан хулоса қилган Клара опа мустақиллик байрами ҳар қамоқхонада бир-биридан фарқли нишонланишини билади. Аммо битта ўхшашлик — бу куннинг Ўзбекистон гимнини жўровоз куйлаган ҳолда ўтказиладиган параддан бошланишидир ва бунда барча маҳбуслар мажбурий равишда иштирок этади.\n- Парадда бошқа статядагилар баланд овоз билан айтишганда, булар ҳам оғзини қимирлатиб туришади. Бошқалар айтгани учун буларни айтмагани билинмаса керак-да. Мажбурда энди, - дейди Клара Алимова.\nСуҳбатдошимизга кўра, фақат Жаслиқ қамоқхонаси бундан мустасно.\n- Лекин Жаслиқ қамоқхонасида бунақа нарса йўқ. Хор-пор йўқ, отрядга, бошқа статядагиларга қўшиш йўқ. Уларни битта камерага 16 киши қилиб қамаб қўйишади. Рағбатлантириш, табриклаш, деган нарса йўқ, - дейди Клара Алимова.\nКлара опа ҳар гал ўғли билан видолашиб келади, ўғли ҳам васиятлар қилади.\nИкки кун олдин Клара опа ўғли 26 июл куни ёзган хатни қўлига олди. Жаслиқ қамоқхонасидан ушбу мактуб 28 август чиқарилган.\nИкки кунда ота-онанинг қўлига етадиган маҳбус мактуби ҳам 33 кун темир панжара ортида банди қилинди гўё.\n- Мустақиллик бизга қандоқ байрам бўлсин, оғзимизда ошу, аммо кўзимизда ёш бўлиб, болаларимиз у ерда ўтирса, мустақиллик бизга байрам бўлармиди?! Мустақиллик байрамига деб, ҳеч бўлмаса, 3-4 та болани озод қилишса ҳам майли эди. "11 йил ўтирдинг, энди озодликка чиқ" деса, шу болалар ҳам йўлини топиб кетар эди ахир! - дейди суҳбатдошимиз.\nТошкентлик Клара Алимова ўғлига жавоб мактубини ёзаяпти. Озодлик ўғилга мактуб дараги билан бирга онанинг байрам тилагини ҳам етказади.\n- Айтадиган гапим - соғ-саломат бўлишсин, уларга яхши қараш қилишсин. Мен ўз ўғлимдан келиб чиқиб айтаманки, уларнинг айби йўқ, фақат ибодати, эътиқоди учун шунча азобларда ўтирибди улар. Энди ҳамма умидимиз Оллоҳдан! Ҳаммасини Оллоҳ билади, - дейди Клара опа.\n"Таваллуд кунингиз муборак бўлсин!"\nҚашқадарёлик Сайёра турмуш ўртоғини мустақиллик байрами билан қутлашни истар эди.\nАммо қамоқхоналар эшиги 20 августдан 10 сентябрга қадар таппа-тақ ёпилади. Ҳар йили. Байрам олдидан карантин.\nСайёранинг айтишича, турмуш ўртоғининг туғилган куни мустақиллик байрамига тўғри келади. Сайёра ҳар йили шу кунга посилка жўнатади.\n- Ҳар йили сухариклар, новвот, асал, сариёғ жўнатаман. Улар: "Овқатлари ёғсиз, ёғ жўнатинглар, ширинлик жўнатинглар", дейди доим. Шунга сариёғ жўнатаман. Кейин ёнғоқ, майиз, бодом, шўрданак жўнатаман.\nОзодлик: Ҳаммасини олишадими улар кеч бўлса ҳам?\n- Ҳа, олишади. Бу нарсаларга тегмайди, деб айтади-ку менга, - дейди Сайёра.\nАммо таваллуд кунига аталган бу посилкалар ҳар гал тутқуннинг айнан таваллуд кунида қўлига тегмайди.\n- Ҳар гал кечикиб олади. Вақтида борса ҳам, улар бир ой-бир ой ушлаб туриб, кейин беради. Хатларни ҳам шундай қилишади, - дейди суҳбатдош.\nСайёра бу гал ҳам посилка жўнатиш ниятида. Унинг қачон турмуш ўртоғи қўлига тегишини билмайди. Лекин Озодлик орқали аввалдан табрикларини йўллайди.\n- У кишига узоқ умр тилайман. Иймонлари мустаҳкам бўлсин ишқилиб! Ҳамма-ҳаммалари фарзандлари бағрига соғу-саломат кириб келишсин! Яхши кунларда кўришиш барчамизга насиб қилсин! - дея дуо қилади суҳбатдошимиз.\nСайёрага ўхшаб тутқунликдаги яқинларини байраму таваллуд куни билан қутлаш истагида бўлган аёллар оз эмасдир ва уларнинг ҳам истаклари Сайёранинг сўзларидан фарқли бўлмаса керак.\nНомаълум зобитнинг табаррук сўзи\nАбдумалик — Жаслиқ қамоқхонаси собиқ тутқуни. У мустақиллик кунларида фақат маҳбусга бериладиган егулик бошқача бўларди, деб эслайди.\n- Гўшти, картошкаси бўлади, сечкани устида ёғи бўлади. Шуни ўзлари ейишади. Ўша овқатни сал чиройлироқ қилиб, бизга беришади байрам кунлари, - дейди Абдумалик.\nСечка — оқшоқ. Жаслиқдаги оқшоқ, одатий оқшоқдан ҳам майдароқ.\n- Бошқа қамоқхоналарда нормалний ошга ўхшаганроқ ош беришади лекин. Сал ёғлироқ қилиб. Попда, Товоқсойда. Товоқсойда ўзи яхши. Положенецларнинг ўзи ҳам байрамларда, Ҳайитда ош қилиб тарқатишади. Навоийда, Тоштурмада ҳам ош беришади, - дейди Абдумалик.\nАммо, суҳбатдошимизнинг эътироф этишича, маҳбуслар бу овқатни ейишдан емасликни афзал кўрарди.\n- Ҳеч нарса емасдан ўрганиб қолгансиз. Бир кун кучли овқат берворади. У одамга тескари таъсир қилади. Шуни орқасидан одамлар ўладиям кейин, яъни ичи кетиб. У тузалмайди-да, у ерда даъволамайдиям. "Бир нарса керак", деб шикоят қилсангиз, олиб чиқиб кетишади-да, уриб-уриб, ўладиган қилиб, олиб кириб ташлашади, - дейди Абдумалик.\nУмуман олганда, тутқун учун байрам куни бошқа кунлардан барибир ҳам бироз бошқача бўлади.\nБайрамдан бошқа кунлар 4 кишилик маҳбусга мўлжалланган камерага қамалган 16 киши, одатдагидек, қўлларини боши орқасида қовуштириб, тиз чўккан ҳолда турмай, баъзи-баъзида оёқ чўзиб ўтиришга рухсат олади.\n- Байрам кунларида баъзида оёқ чўзишга рухсат тегади. Қолган пайтда қўлингизни бошни орқасига қўйиб, кунлаб тиз чўкиб ўтирасиз. Менинг жисмим шунга ўрганиб қолгани учун, ҳозирам баъзида-баъзида уйда шунақа қилиб ўтираман. Чунки кўп юриб қўйсам, ҳаракат қилсам, умуртқам оғрийди. Чидолмасдан қўлимни бош орқасига қўйиб ўтираман кейин. Одамни шунчалик қийноққа солганларам одам-ку, нега бунақа қийнаркин, шуни ҳеч тушунмай қийналасизда! - дейди собиқ маҳбус.\nАбдумалик Жаслиқда ўтган 2,5 йиллик азоб орасида булутни ёриб чиққан офтобдек татиган бир неча сонияни ёдга олади.\n- Овқат берадиган туйнукни “кормушка”, деб қўямиз. Уни ким очишидан қатъий назар, гапни дарҳол баланд овозда сўкишдан бошлайди. Бир куни шу кормушка очилди. Лекин очган одам индамади. Ҳаммамиз ҳайрон бўлиб тешикка қарадик. Шунда ҳалиги одам индамай турди-да: “Мужики, сиқилманглар, эркак кишини бошида бўлиб туради бунақа нарсалар, ҳаммаси ўтиб кетади”, дейди шартта эшикни ёпиб қўйди. Камерада ўтирган 16 кишининг ҳаммаси йиғлади. Шунчалик оддий гапга ҳам зор бўлиб кетади-да одам қамоқда! - дейди Абдумалик.\nАммо бу ҳам байрам куни бўлмаган эди.\nБу Мустақиллик кунида эмас, бегим кунлардан бирида номаълум бир зобитнинг оғзидан чиққан ва 16 тутқун қалбига малҳамдек ётган бир неча табаррук сўз эди.\nАбдумалик бу сўзни эшитган ва омон қолган камерадошларининг кейинги қисматларидан бехабар. Аммо уларга Рамазон ойи ва яқинлашиб келаётган Ҳайит байрами муносабати билан табрик йўллайди.\n- У ёғдагиларнинг ҳаммасига Оллоҳ нажот берсин! Мана бизниям у ердан чиқишга умидимиз йўқ эди. Мана ҳозир бу ёқларда юрибмиз. Уларга ҳам шундай озодлик кунлари насиб этсин, илоҳим! - дея тилак қилади Жаслиқнинг собиқ маҳбуси Абдумалик.


Суянч бўлолсак, бахтлимиз! — Ishonch Gazetasi\nКенгашимиз тасарруфида 80 та ташкилот бўлиб, 4881 нафар касаба уюшма аъзосини ўз атрофига бирлаштирган. Ибратли ишлардан андоза олиш, илғор тажрибаларни ўрганиб, уни амалиётга татбиқ этиш ҳар қандай соҳада самарадорлик гаровидир. Ўз ўрнида биз ҳам бунга эътибор қаратяпмиз. Электрон тизимнинг такомиллаштирилгани иш сифатини бирмунча оширди. Маънавият, дам олиш хоналари керакли жиҳозлар билан бойитилди. «Касаба уюшмасига аъзо бўлинг» мавзуидаги буклетлар, касаба уюшмасига аъзолик афзалликларини ифодаловчи стендлар муҳим тарғибот воситаси бўлиб хизмат қилмоқда.\nФаолиятимиздаги такомиллашувни аъзоларимиз ҳам эътироф этишяпти. Буни ижтимоий суғурта маблағи ҳисобидан сиҳатгоҳларда дам олиб, саломатлигини тиклаш имконига эга бўлаётганлар сони кўпайиши мисолида яққол кўришимиз мумкин.\nЎрни келганда, бу йилги соғломлаштириш мавсуми ҳақида ҳам тўхталиб ўтсак. Ёзги таътил даврида туманимиздаги мактаб олди оромгоҳида 160 нафар бола дам олдирилди. Эътиборли жиҳати, фақат дам олиш масканининг ўзида тадбирлар уюштириш билан чекланмай, Деҳибаланддаги «Имом Ҳасан-Имом Ҳусан» зиёратгоҳи, Нурота шаҳридаги «Чашма тарихий мажмуаси» ҳамда маданият ва истироҳат боғига саёҳатлар уюштирилди. Шунинг баробарида, стационар оромгоҳларда 120 нафар ўғил-қиз, бундан ташқари, Зарафшон шаҳрида жойлашган «Зарафшон» оромгоҳида кам таъминланган иқтидорли болалардан 100 нафари мазмунли ҳордиқ чиқарди.\nХодимлар ўртасида оммавий спортни ривожлантириш, соғлом турмуш тарзини тарғиб қилишга эътибор қаратилиши иш самарадорлигини яхшилашда мустаҳкам замин яратмоқда. Мисол учун, «Спорт – саломатлик гарови» мусобақасининг туман босқичи кўтаринки руҳда ўтказилиб, ғолиблар қимматбаҳо совғалар билан тақдирланди. Таълим ходимлари ўртасида «Соғлом оила» шиори остида кечган «Отам, онам ва мен» спорт мусобақасининг туман босқичи ҳам спорт билан оилавий тарзда шуғулланишни рағбатлантирди, деб бемалол айтишимиз мумкин. Халқаро хотин-қизлар куни муносабати билан ташкил этилган шахмат мусобақаси эса алоҳида кўтаринкилик бахш этди. «Ақл гимнастикаси» баҳсида соҳада фаолият кўрсатаётган 18 нафар хотин-қиз ва 26 нафар ўқувчи-қиз ўзаро куч синашди ва юқори натижа эгалари муносиб рағбатлантирилди.\nНаврўз байрами арафасида «Чевар», «Бинафша», «Феруза», «Юлдуз» МТМларида бўлиб ўтган «Сизга таъзим, онажонлар» номли уч авлод учрашувлари тадбирларига 18 нафар нуроний онахон таклиф этилиб, уларга ҳурмат-эҳтиром кўрсатилди.\nСоҳа фахрийлари, қолаверса, меҳрга муҳтож инсонлар ҳеч вақт эътиборимиздан четда эмас. Байрамларда уларни йўқлаб, кўнглини кўтаришга ҳаракат қиламиз. Хусусан, нафақадаги 11 нафар, бемор бўлган 4 нафар ходимнинг ҳолидан хабар олиниб, кам таъминланган 32 та оилага моддий ёрдам кўрсатилди. Муборак Рамазон ойида кўп болали ва эҳтиёжманд оила вакилларининг 42 нафарига хайр-эҳсон кўрсатилди.\nИчки туризмни ривожлантиришга ҳисса қўшиш ҳам фаолиятимизнинг ажралмас қисмига айланган. Энг муҳими, бундан оддий ишловчилар, касб эгалари манфаатдор бўляпти. Жумладан, Хива, Самарқанд ва Бухоро шаҳарларига фахрийлар, кам таъминланган ва ҳозирда соҳада фаолият олиб бораётган 200 нафардан ортиқ ходимлар иштирокида уюштирилган саёҳат таассуротларга бой бўлди.\nМеҳнат жамоаларида «Устоз-шогирд» анъанасини ривожлантириш мақсадида кенгашимиз томонидан амалиётни яхши ўтаган касб-ҳунар коллежи битирувчиларидан 24 нафарига энг кам иш ҳақининг 20 фоизи, уларнинг устозларидан 4 нафарига 50 фоизи миқдорида моддий ёрдам ажратилди.\nМеҳнат хавфсизлигини таъминлаш жиддий вазифа ҳисобланади. Бунинг учун нафақат эътиборлилик, балки махсус билимга эга бўлиш ҳам талаб қилинади. Таълим муассасалари ўртасида «Меҳнат муҳофазаси бўйича жамоат назоратини энг яхши ташкил этиш юзасидан Республика кўрик- танлови»нинг туман босқичи ана шу мақсадга хизмат қилди. Танлов якунига кўра, фаолияти юқори баҳоланган 2-умумтаълим мактаби касаба уюшма қўмитаси вилоят босқичига йўлланмани қўлга киритди. Мазкур мактабда фаолият учун барча шароит яратилган бўлиб, ходимлар Меҳнат кодекси ҳамда жамоа шартномаси асосида белгиланган имтиёзлардан тўлиқ фойдаланмоқда.\nЖорий йилда «Йилнинг энг фаол ёш мутахассиси» кўрик-танловининг туман босқичи ғолиби – 13-МТМ тарбиячиси Шаҳноза Бавоеванинг вилоят босқичида 2-ўринни эгаллагани фахрланарли воқеалардан бири бўлди.\nБугунги кунда таълим сифатини юксалтириш, маҳоратли ўқитувчиларни қўллаб-қувватлаш, меҳнатини қадрлашга эътибор ошган бўлиб, туманимиз ўқитувчилари буни ўз фаолиятида яққол ҳис этишмоқда. Ўқув йили арафасида уюштирилган анъанавий Август кенгашида 17 нафар илғор педагогга совға берилган бўлса, Ўқитувчилар ва мураббийлар куни муносабати билан 46 нафар фахрий ва 136 нафар илғор педагог ходимлар қимматбаҳо эсдалик совғалари билан тақдирланди. Яна бир жиҳат, жорий йилнинг шу кунига қадар 48 нафар кўп йил меҳнат қилган ўқитувчига сиҳатгоҳларга йўлланма ажратилди.\nМурожаатлар билан ишлаш масаласи ҳамиша жиддий ёндашувни талаб этади. 2018 йилнинг тўққиз ойи давомида ходимлардан 9 та ёзма ва 35 та оғзаки мурожаат келиб тушган бўлиб, барчаси атрофлича ўрганилиб, муаммоларга керакли ечим топилди. Шунингдек, моддий ёрдам сўралган 318 та аризанинг барчаси қониқтирилди. Санаторийга йўлланма сўралган 50 та аризадан 44 тасига ижобий жавоб берилиб, қолганларини келгусида қондириш режалаштирилди.\nСоғлом ва баркамол авлодни вояга етказишдек эзгу ишда камарбаста бўлаётган тармоқ ходимларининг ҳар бири эътибор ва рағбатга лойиқдир. Улар меҳнатининг муносиб қадрланиши эса касаба уюшмаси фаолияти билан узвий боғлиқ бўлиб, бу эса ўз навбатида тинимсиз ҳаракат қилишни тақозо этади.\nкасаба уюшмаси Нурота тумани кенгаши раиси


«Фалон оятни эсдан чиқардим», деб айтиш макруҳдир. Балки «Унуттирилдим» ёки «Мендан тушириб қолдирилди», деб айтсин. Икки саҳиҳ тўпламда Абдуллоҳ ибн Масъуд розияллоҳу анҳудан ривоят қилинади:\nوثبت في الصحيحين:قال رسول الله صلي الله عليه و سلم: لا يَقُولُ أحَدُكُمْ نَسِيتُ آيَةَ كَذَا وَكَذَا، بَلْ هُو شَيْءٌ نُسِّيَ\nРасулуллоҳ (соллаллоҳу алайҳи васаллам) шундай дедилар: «Сизларнинг бирортангиз: «Фалон, фалон оятни эсдан чиқардим», деб айтмасин. Балки у (Аллоҳ томонидан) эсдан чиқартирилган нарсадир». Икки саҳиҳдаги бир ривоятда эса қуйидагича келган: «Сизларнинг бирингиз: «Фалон, фалон оятни эсдан чиқардим», деб айтишлиги қандай ҳам ёмон. Балки у (Аллоҳ томонидан) эсдан чиқартирилгандир».\nوثبت في الصحيحين عَن عَائِشَةَ سَمِعَ النَّبِيُّ صَلَّى اللَّهُ عَلَيْه وَ سَلَّمرَجُلًا يَقْرَأ آيَةً فَقَالَ رَحِمَهُ اللَّهُ لَقَدْ ذَكَّرَنِي آيَةً كُنْتُ أسْقَطتُّهَا وفيرو اية في الصحيح كنت أُنْسِيتُهَا\nУндан ташқари, икки саҳиҳ тўпламда Оиша (розияллоҳу анҳо)дан қуйидаги ривоят келган: Набий (соллаллоҳу алайҳи васаллам) бир оятни қироат қилаётган кишини тингладилар ва: «Аллоҳ уни раҳматига олсин, (унутиб) тушириб қўйган оятимни эсимга солди», дедилар. «Саҳиҳ»даги бир ривоятда эса: «Менга унуттирилган», дейилган.\nДемак, «Фалон оятни тушириб қўйдим», деб айтиш жоиз, макруҳ эмас.\nБу гўзал одоб намунасидир.\nЖалолиддин ҳожи домла Ҳамроқулов


17:40 20.03.2017 Ҳавола олиш\nУларда Хоразм ва Қашқадарё вилоятларига бағишланган фото ва видеолавҳалар, маълумотлар, меҳмонлар учун маълумотлар жойлаштирилган\nТОШКЕНТ, 20 мар — Sputnik. Ўзбекистон туризмни ривожлантириш давлат қўмитаси Ахборот технологиялари ва коммуникацияларини ривожлантириш вазирлиги билан ҳамкорликда visitkhorezm.uz ва visitkashkadarya.uz сайтларини ишга туширди. Бу ҳақда қўмита матбуот хизмати хабар бермоқда.\nУшбу сайтлар туристлар ва туристик компаниялар учун мўлжалланган. Уларда Хоразм ва Қашқадарё вилоятларига бағишланган фото ва видеолавҳалар, маълумотлар, меҳмонлар учун маълумотлар жойлаштирилган.\nСайт ташриф буюрувчилари "Панорама" рукни остида мазкур вилоятлардаги энг диққатга сазовор масканларнинг панорамали (360 даражали) фотосуратларини томоша қилишлари мумкин.\nБундан ташқари, "Туристларнинг ўзини тутиш қоидалари", "Тавсиялар", "Сўзлашгич", "Соғлик ва хавфсизлик", "Маданият, "Миллий таомлар", "Миллий байрамлар" каби рукнлар ҳам сайт меҳмонларини бефарқ қолдирмайди.


Кемерово «Зимняя вишня» савдо марказидаги ёнғин сабаби маълум бўлди | Ўзбекистон ва жахон янгиликлари\nКемерово «Зимняя вишня» савдо марказидаги ёнғин сабаби маълум бўлди\nДунё 17 апрель 17:01 33\nКемерово «Зимняя вишня» савдо марказининг тўртинчи қаватида жойлашган болалар ўйин зонаси тепасида электр симлар қисқа туташуви натижасида ёнғин келиб чиқди. Бу ҳақда «Коммерсант» нашрига ёнғин-техник экспертиза натижалари билан танишган манбаа маълум қилди.\nБинонинг том қисмидан чакка ўтиши натижасида электр симлар туташуви содир бўлиши мумкин. Бино томи қордан тозаланмаган. Қор эриши натижасида сув томдан ўтиб симларга тушган. Биринчи бўлиб поролонли кубиклар тўлдирилган болалар бассейн тепасидаги пластик плафон ёнишни бошлаган. Ёнғин кучайиб, пластик эришни бошлаган.\nТок кучайиши ва туташувдан ҳимоя қиладиган автоматик ўчириш қурилмалари негадир бу сафар ишламай қолади.\nАгар вентиляцияси ўчириб қўйилганда ёнғин тезлик билан бартараф этиш мумкин эди. Лекин ҳеч ким вентиляцияни ўчирмади.\nСавдо марказда сигнализация номигагина ишлаб турганди. Чунки хавф сигнали автомалик тарзда эмас, балки қўриқлаш хизмати жойидан ёқилиши керак бўлган. Бироқ хавфсизлик хизмати ходими бу сигналга аҳамият бермайди. Бутун қават бир неча дақиқа ичида қалин тутунга тўлади. Одамлар шу вақтда кинозалдан чиқаётганда бўлган. Баъзи одамлар захира чиқиш йўлидан қочиб қутулмоқчи бўлишди, бироқ у ёпиқ қўйилган эди.\nЖорий йил 25 март куни Кемерово шаҳрида жойлашган тўрт қаватли «Зимняя вишня» савдо марказида ёнғин содир бўлди. Бунинг оқибатида 64 нафар киши ҳалок бўлди, улар ичида 41 нафар болалар.


16нчи июлда Тошкандга кирдим. Йўлда вагўнда одам кўблиги учун ўтуриб бордик. Онда бориб Ниёзуф билан бирга ҳозирги Туркистон "ҳукуматининг раиси Тобулин афанди ҳузуриға кирдик. Ва ушбу тубандаги масъалалар тўғрисинда сўйлашдук: 1) ғалла; 2) аскар олиш; 3) тазминоти ҳарбия; 4) ер ва сув масъаласи.\nБиринчи, ғаллани тамоман ва ўзиға заруридан бошқасини ҳукумат бутун ўз қўлиға олиб, ғалла олиш ва сотишни, ғалла бозорини, ҳатто, хусусий нонвойхоналарни манъ қилмоқ ва бу ҳақда лойиҳа тузмак учун мамлакат озуқа комитетлари тарафиндин сиезд чақирилғон экан. Бул тўғринда маним таклифим шу бўлдики. Бозор очиқ бўлсун, аммо вилоят ва уезддан ғалла чиқорилмасун ва омбордорларнинг ғалла олиши манъ қилинсун. Такса (қатъий баҳо) асло бўлмасун. Фақат ғалла эккан деҳқонлар бир ботмон экилган ердан тўрт пуд ғалла такса юзасиндан берсунларким, бу ҳам, аввало, дафтар бўлуб, сўнгра берилсун.\nИккинчи, аскар масъаласидирки, бу ҳар нарсадин муҳим ва мунинг умумий бўлуши лозим. Аммо мусулмонлар ҳануз шунга ўрганмаган ва ҳам дохили фитначилар қора халқнинг фикридан фойдаланиб, эҳтимолки, баъзи бир фитналарға сабаб бўлсалар. Ва ҳам номаълум ва сиёсатан фикри билкулли нотўғри кишилар қўлиға яроқ ўтуб, эҳтимолки, кутулмаган ёмон ҳодисалар пайдо бўлса. Шунинг учун таклиф қиламанки, то халқ ўрганиб, бироз аҳвол ўзгаргунча умумий аскар олинмай, кўнгилли тариқинда тарғиб ва ташвиқ билан ҳам халқнинг аҳволиға қараб олинса эди. Чунки...\nУчинчи, тазминоти ҳарбия масъаласидирки, бу Туркистоннинг ҳар ериндин зиёда Самарқандда ҳукм сурди ва Самарқанднинг бойлари бошқа жойлардан оз бўлса ҳам рус, яҳудий, мусулмонлар ёлғиз Самарқандда саккиз миллийун қадар тазминот ва уч-миллийун қадар очлиқ солиғи бердилар ва бу қаторда баъзи камбағал ва паст ҳолли кишилар ҳам жабр кўрдилар. Мунинг тақсими устинда баъзи бир одилсиз ва инсофсиз кишилар туруб ришватхўрликлар ҳам бўлиб ўтди. Хулоса: ҳар ҳолда Самарқанддин янгидин тазминоти олинмаса эди. Чунки ҳозирда маъишат ва сиёсат осойишталикни талаб этадур. Халқ ҳам очлиқ ва қимматчилиқ ва шунга ўхшаш оғирлиқлардан ҳориган ва асабийлашгандур. Оқча керак бўлса, бошқа йўллар билан солиғ тариқинда тўпланмоғи мумкиндур.\nТўртинчи, ернинг тақсими масъаласидурки, баъзи бир агарчи кичик деҳқонларники бўлса-да, тақсим қилинмоқчи ва балки тақсим бошланибдур. Баъзи бир кичик деҳқонларнинг ғалласини ҳам тамоман забт қилмоқға қарор қилғон жойлар ҳам бор экан. Ҳолбуки бул бобда ҳануз Марказий Туркистон ҳукуматидан бир амр йўқ экан. Шунинг учун бу ишларни Марказий ҳукуматнинг чиқарғон қонунидан сўнгра қилинса эди. Мана ушбу ишлар ҳам ҳозирги ҳукуматнинг сиёсатиға зарарликдур. То таъқиқланиб Туркистоннинг умум халқи ва ери истатистиқ ҳисоби-ла рўйхат бўлиб, қонуний бир қарор чиқарилғунча, кичик деҳқонларнинг ва кичик тегирмон ва кичик корхона ва устахоналарнинг «нотсиёлизатсия» си (ёинки тақсими) мавқуф (тўхтатиб) қолдурилса эди. Ҳолбуки, Туркистонда, бохусус бизнинг Самарқандда ери кўб киши ниҳоятда оз бўлуб, ерлар аксарияти ила деҳқон ва майда мулкдорлар қўлиндадур.\nҲозирги ҳукуматнинг раиси Тобулин афанди билан музокарамиз икки дафъа бўлуб, бир соатдин зиёда чўзилди. Тобулин афанди юқоридаги масъалаларнинг муҳимларини ёзиб олиб, яхши ваъдалар берди. Ғалла иши сиездида бўлур, деди. Самарқандда аскарнинг кўнгилли равишда олинишиға ва янгидин тазминот олинмаслигига ва ҳам ер тақсимини мавқуф қолишиға фикри бирлигини сўйлади. Ва бу тўғрида тадбирлар кўрарға ваъда этди. Ва ҳозирғи тақсимнинг нотўғрилигини сўйлади. Самарқанддаги доираларға бул тарзида қоғоз юбормакни ҳам ваъда этди. Хулоса: сўзимни яхши тинглади ва яхши қаради. Ман шундай билдимки, маъқул сўзни болшавик ҳукумати эшитар экан, айб ўзимиздаки қўшулмаймиз ва узулуқ йўриймиз.\nҒалла тўғрисиндаки ишни тамом этмак учун Ниёзуф билан «Туркистон ўртоқ қурултойи»ға бордик. Кўб музокара ва сўзлардин маълум бўлдики, бир қисм аъзоларининг фикри шулки: Туркистон бутун ғаллаларни эгасининг ва деҳқонларнинг ўзига кифоя қилатурғон овқатиндан бошқасини бир ерда жамлаб, сўнгра ҳар кимга муқарраридек бир қадоқдин якун ва оз бермакчи ва бутун ғалла бозорини, ҳатто, хусусий нонвойхоналарни беркитмакчи эканларки, бу ишларни аввалдан «пализатсия» номини эшитгандин маълум бўлуб эди. Мунинг Туркистон аҳлининг маъишатига тўғри келмаслиги ва ғаллаларнинг ер остиға кириб кетиши, Бухоро ва бошқа тарафдин келмаслиги, хулоса: нарх ниҳоятда кўтарилиб, камбағалларға ва балки бутун халойиқға зарар ва машаққат бўлурға мунй бир неча дафъа такса тайинланганда натижаси кўрулди. Агарда ғалла олинмоқчи бўлунса, уйлар ва ҳовлилар ахтарилиб маъмурлар билан халқ орасинда баъзи кутилмаган ҳодисалар чиқиб қолса ажаб эмасдур.\nХулоса: кўб сўйланганум сўнгра бизнинг таклифимиз бироз ўзгартирилиб икки кунги мажлисдан сўнгра шул равишда қабул қилинди. Чунончи, бир дисатин (яъни- тўрт таноб) ғача экин эккан киши ҳеч нима бермайдур. Бир дисатиндин ўн дисатинғача ҳар дисатинасидан тўрт пуддин берадур. Ўн дисатиндин 50 дисатинғача экканлар ҳар дисатинасидан саккиз пуддин, юз дисатиндин ортуқ экканлар ҳар бир дисатиндан 10 пуддин берарлар. Ва бу олинғон ғаллалар муфт—тегин олинмайдур, балки такса тайинланиб пул тўлаб олинур. Ушбу таклифим унга мақбул 37 кишининг товуш ва икки кишининг бетарафлиги ила қарор берилур. Нархига келгунча ихтилоф бўлди. Бошқалар 30 сўмдин 15 сўмғача таклиф этибдурлар ва эҳтимолки ҳар вилоятнинг таксаси бошқа бўлса ва маҳаллий шўроларға такса иши ҳавола қилинса. Мана биродарлар, Тошкандға бориб қилғон ишимиз шудир. Бу майда-чуйда ғаллаларни розилик билан берсак керак. Ўшандоқ онбордорларнинг ғалла олмоқидин ўзларини сақламоқлари керакдур. Чунки онбордорларнинг ғалласини, эҳтимолки, тамоман забт қилинса.\nМаним юқоридаги таклифим бутун Туркистон учун қабул қилинди ва ўз фикримча, Туркистонли ватандошларимнинг буни жон ва дилдин қабул этиб, тезлик билан беришлари лозимдур. Агарда умумдан ғаллани олмоқға қарор бўлинса эди, ман халқнинг устиға бўлатурғон кулфат ва оғирлиқдин ниҳоятда қўрқар эдим. Ҳар кимнинг уйи охтарилур эди ва балки ёмон ҳодисаларға сабаб бўлуб, моли ва жони кўб зарар бўлишини ўйлардим. Лекин, алҳамдулиллоҳ бу таклиф қабул қилинди ва Туркистон учун миллиардларча зарар ва балки бизнинг андоза фикриямиз ҳам ташқари зарар ва кулфатларнинг йўлини бу таклиф ва қарор боғлади. Агарда умум тарафиндан бу таклиф ва қарор яхшилиқ билан қабул этилиб, кам ва зиёдасиз ижро қилинса, ўзимни хушбахт санар эдим. Муҳтарам уламо, ҳазрати ва аҳли фикр бу таклифни аҳли халқға тушунтуруб тездан ўрунға келтирмакликнинг нафъини халойиқға онглатсалар эди. Шуни ҳам билмак керакким, бир десатин, яъни тўрт танобғача экилган ғалладан ҳеч бир нарса олинмайдур. Мева ва бедазор, ер олмаси (картошка), сабзи ва бошқа шуларға ўхшаш нарсадин олинмай, фақат ғалла, яъни дони экилган ерлардин олинадур. Туркистоннинг баъзи ерларинда бир десатин 4 таноб ва баъзи ерларда 6 таноб ҳисобланадур. Аммо ҳозирғи қоидаға десатин ҳисоби ила яъни бир танобни 300 соржин ҳисоблаб олинур. Бир таноб 400 соржинлик жойлар бир ярим танобға бир пуд ғалла термарлар. Бир десатин 3400 мураббаъ (квадрат) соржундур.\nБиз ҳозир бўлғон Тошканддаги Туркистон ўлкаси ўртоқ қурултойиға ҳар уезд шўроларидин уч нафардин киши чақирилғон экан. Сирдарё ва Фарғонадин бир неча нафар мусулмон бор эди. Аммо бизнинг Каттақўрғон, Хўжанд, Жиззах ва Самарқанд уездиндин биргина нафар ҳам мусулмон йўқ эди. Демакки, ҳануз халқимиз уйқуда бўлуб, ўз нафъи ва зарури учун қайғурмай, болта келгунча кундадек ётадур. Устиға бир йуқни қўйғондан кейин дод дейурга ул вақтда иш ўтган бўлур. Бу ёмон одатни ташламоқ керак. Замон бошқа замондур.\nТошканднинг барча расмий комиссорияти ва ҳукумат доиралари ҳозирда қайнайдур. Ҳар биринда Туркистон учун зокун (қонун) лойиҳалари тузилмоқдадур. Бир неча мажлисға каминани таклиф этдилар. Баъзисиға боролдим. Мусулмон тилини русий ҳукумат тили этмак мажлисиға ва ҳам Туркистон учун миллий комиссориятлар қонунининг музокараси мажлисиға бир неча дафъа бордим ва лойиҳалари боб-боб ўқулуб, бизнинг таклиф ва тасҳиҳларимиздин баъзнси қабул қилинди. Агарда одам бўлса, миллат нафъиға ишланатурғон ишлар кўб экан.\nТуркистон мактаб ва мадрасалари, вақф ва қозихоналар учун лойиҳалари тузилмакдадурки, бизнинг аҳли фикр ва донишларимизнинг иштирок этмаклари лозимдур. Мусулмон шўроларимизға вожибдурки, шундай ишлар учун одам — делегат талаб қилинғонда салоҳиятлик ва муносиб кишиларни сайлаб юборсалар. Ҳозирги ҳукуматга одам керакдурки, муни иш устундагилар ҳам сезибдурлар. Чунончи, ҳукумат аъзоларининг бир мажлисинда Эрон ва Афғонистон давлатлариға кўнсул юбормак масъаласи қўзғолиб, баъзи рус ва мусулмонлар бу хизмат учун мани муносиб кўруб юбормакчи бўлғонлар эканки, ман буни эшитиб, нохушлигим учун сафар машаққатини кўтара олмаслигимни баён этдим. Зотан мен мактаб ва мадрасалар учун бўлатурғон қурултойға борган эдим. Йўлларнинг боғланғони учун қурултой мавқуф қолди. Бовужуд шул бултурғидаги комиссияга бордим. Мадрасалар прўғроммасини кўруб бир оз зичлаштирмоқға таклиф этдим. Чунки мутасарруф прўғромдаки дарсларни мадрасаларға киргузмак билан ундай дарсларни айтатурғон мударрислар йўқдур... Фаннинг ибтидоий таълимини кўрмаган кишига киргузуб таълим бермакдин фойда чиқмайдур. Охиринда шуни моъал-таассуф иқрор этаманки: сиёсий, илмий, маиший ва аскарий йўлларда замон биздин кўб ишлар талаб этадур ва бу ишлар чун замонимиз мусоиддур. Аммо бизда ишлайтурғон одам ниҳоятда оз ва бори ҳам ишламайдур ва ёинки эгри кетадур. Бу фурсатлар ўтганларидек ўтуб кетар. Сўнгра пушаймонликдин бошқа қўлда бир нарса қолмас, масалан, ҳозирда аскарий ва илмий ишлардан қочамизким, бу, бир боланинг мактабдин қочғонининг ўзгинасидур.\n«Меҳнаткашлар товуши» газетаси, 1918 йил, 2 август.


20 май 2022, Тошкент вақти: 22:05\nБанкларда кредит олишга навбатлар одатий ҳолга айланди\nЎзбекистонда ишсизликдан ва пулсизликдан қийналиб қолганлар орасида истеъмол кредитларини олувчилар сони кўпаймоқда. Қарзга ботган ва кредитларни тўлашга қийналиб қолган ўзбекистонликлар учун меҳнат миграцияси даромад олишнинг ягона манбайи бўлиб қолмоқда.\nВазият мураккаблигини англаб етган Ўзбекистон Бандлик ва меҳнат муносабатлари вазирлиги эса ўз гражданларини Россия шаҳарларида ишлаш учун ташкилий равишда жалб қилиш тартибини соддалаштирмоқчи ва ҳатто Россия Федерацияси Меҳнат вазирлигига тегишли таклиф билан чиқди.\nЎзбекистон марказий банки бугунги кунда Ўзбекистондаги 32 та банкдан 19 таси истеъмол кредити бераётгани, микрокредитларни эса 18 та банкдан олиш мумкинлигини маълум қилди. \nМарказий банк Ўзбекистонда аҳолининг қарз юки нисбатан паст даражада деб ҳисоблайди, аммо аҳоли қарзларининг ўсиши иқтисодий кўрсаткичларга ва аҳолининг реал даромадлари ўсишига салбий таъсир кўрсатишини эътироф этмоқда.\nШавкат Мирзиёев ҳукумати аҳолини кредитлашни осонлаштириш бўйича янги-янги қарорларни қабул қилиб келмоқда.\nМеҳнат муҳожирлари: Ойлик оламиз – кредитга тўлаймиз\nОзодликка келаётган мурожаатлардан кўплаб ўзбекистонликлар майда кредит ва истеъмолчилик кредитлари ботқоғига ботиб бораётгани англашилади.\n32 яшар Отабек Тошкент вилоятидан. Озодликка мурожаат йўллаган йигит тўпланиб қолган қарзлардан қутулиш учун “Халқ банки”дан микроқарз олганини ёзди. Отабекнинг айтишича, у кети узилмаётган қарзлардан қутулиш учун Москвага келган.\n- Ишлаб топаётган пул Ўзбекистонда фақат еб-ичиш ва қарзларимни тўлашга кетмоқда. Тайинли ишим йўқлигидан қарз устига қарз олишга мажбурман. Қарзларим кўпайиб кетса Россияга келаман ишлагани. Россияда ҳам пул топиш осонмас – йилдан йилга қийинлашиб боряпти. Мени бир савол қизиқтириб қолди: қачон ўзимизда одам меҳнати қадрланади, оддий микрокредитларни ёпишга яраша ойлик-маошларни бера бошланар экан? - деди Отабек.\nСамарқанддаги таълим муассасаларидан бирини бошқариб келаётган ва ўзини Тожиддин деб аташни сўраган суҳбатдошлардан бири кредитлар билан боғлиқ коллективида ва қишлоғида юзага келган вазиятни тасвирлаб берди.\n- Мен ўзим ҳам Самарқанд “Микрокредитбанк”дан қарз олганман. Йил бошида 28 фоизга 25 миллион сўм олиб, 15та қўй сотиб олдим. 1 фоиз пластикка ташлаб бергани учун ечволди. Ҳозир бу қўйларни сотсам 15 миллион сўм бўлади! Иш жойидаги 3,5 миллионлик ойликдан нақд 2,5 миллиони қарзга қайтиб ётибди – тирикчилигим 1 миллионга қолди. Ойлик оламиз – кредитга тўлаймиз! Тўй қиламан, қўй қиламан, уй қиламан деб оляпти одамлар. Бир ходимим ўғлини ўқитишга олди. Шу майда чуйда ишларга сарфлаяпти. Ишхонамда 20 ходим бўлса, шундан 19таси кредитта ўтирибди. Худо хоҳласа 6 ойда ёпаман. Лекин, маошлар камлиги туфайли одамлар мажбур бўляпти.\nТожиддин фикрича, ходимлар банклардан олган қарзларни ёпиш учун қўшимча иш фаолияти билан, тадбиркорлик, чорвачилик ёки деҳқончилик билан шуғулланишга мажбур бўлаётганини ҳам билдирди.\nУ кредит олган аҳоли орасида ички миграция авж олганини ҳам айтади.\n“Илгари бундай вазиятда Россияга кетарди одамлар. Шаҳарларда иш кўпайиб қолгани сезилди ва самарқандликлар асосан Самарқандга ёки Тошкентга бориб ишлаб келяпти. Турклар очган материал цехларга, катта қурилишларга бориб, ишлаб келяпти кўпчилик. Қарзи жуда ошиб кетганлари Россияга жўнаб кетяпти ҳалиям”.\nМолия эксперти: Ишсизлик одамларни кредитга ўтиргизмоқда\nЎзбекистон банкларидан бирида бошқарувчи вазифасини бажариб келган молия мутахассисларидан бири исми сир қолиши шарти билан Озодликка вазиятни таҳлил қилиб беришга уринди.\nМолия мутахассиси одамларнинг кредитлар домига тортилиб кетаётганини уларнинг молиявий билимлари паст даражада экани, ҳар бир юзага келган қийинчилик даврида даромади камайиб бораётгани ва иш ўринлари қисқараётганини кузатаётган аҳолининг катта қисми муаммоларни қарз олиш билан бартараф этишга уринаётганини гапирди.\nУнинг фикрича, еб-ичиш ва кийиниш ҳамда коммунал тўловларни тўлашга аранг етаётган мавжуд ўртача иш ҳақи устига одамлар яна банклардан қарз олишга одатланмоқда.\n- Ишсизлик бўлганидан кейин одамларнинг кредитларга ўтириб қолиши табиий. Кредит олувчилар сонининг ошиши эҳтиёж ошиб бораётганидан дарак. Одамлар кредит олиб, кунини кўряпти. Айрим кредитга ўтираётганлар “шу куним ўтса бўлди”, қабилида иш тутмоқда. Бошқа иложи ҳам қолмаяпти! Одамлар мажбур чет давлатларига бориб ишлаб келаётгани ҳисобига кун кўрмоқда. Тўй қиладигани ҳам, участка қурадигани ҳам, қарзини тўлаётгани ҳам – ҳаммаси четдан келаётган пуллар ҳисобига бўляпти. Ҳукумат ҳам одамларнинг кредитга ўтириб қолишига имкон яратиб беряпти-да! 100 миллион сўмгача жисмоний шахсларга гаровсиз кредит бериш тўғрисида айтиляпти. Уни қайтариб бера оладими йўқми – ҳукумат банклар бўйнига илиб қўйяпти. Ана кейин кўраверинг ҳар бир одам эшигини тагидаги банк ходимини!\nКатта-катта нефт-газ ташкилотларимиз ойлик беролмаётган бир пайтда улар нима қилсин?! Масалан, кластер пайдо бўлди, унга маълум миқдорда одам ишлайди. Қишлоқ аҳолиси ерсиз ўзи-билан ўзи қолди. Кластерга эски хлопзаводда ишлаган корчаллонлар эгалик қилволган! Улар ерга ишлов бермайди, қаровсиз ер деҳқонсиз қолди. Деҳқон мардикорликка кетди бизда.\nСуҳбатдош банклардан янги таклифлар пайдо бўлиши ва микрокредитлар олиш учун янги имкониятлар яратилиши маъсулиятсиз қарздорлар сонини ҳам оширмоқда.\nУнинг сўзларига кўра, оддий халқ томонидан олинаётган кредитларнинг асосий қисмини микроқарзлар ташкил этиб, улар кундалик эҳтиёжларни қондиришга сарфланмоқда:\n- Пандемия пайтида одамлар усиз ҳам анча қийналиб қолди. Россия, бошқа жойлардан мигрантлар чиқариб юборилиб, қайтиб келди ҳаммаси. Энди чегаралар бироз очилганига улар таниш-билиш қилиб қайтиб кетяпти ишлашга. Шуни ҳисобига Ўзбекистоннинг қора аҳолиси тирик, буни тан олиш керак! Бизда кредит олувчиларнинг аксар қисми машина олишга сарфлаяпти – такси қилиб бир-икки сўм пул топяпти. Ҳақиқий тадбиркорлар камдан-кам, чунки бизнес қилишга шароит йўқ, саноқсиз текширув ва назоратчи органлар любой бизнесингизни 5 минутда йўқ қивориши мумкин, орқангизда одамингиз бўлмаса! Тадбиркорлик деганда ҳам асосан кондитерлик ёки тикув цехлари ташкил этиляпти. Иссиқхоналарга пулга ҳам газ бермай қўйди – экин қиламан дегани кўмир билан иситиб амаллаяпти. 14 фоизли майда истеъмолчилик кредитлари ҳам уй қуришга, тўй қилишга, мол қилиш ва боласини ўқитишга сарфлаяпти.\nМутахассис фикрича, пандемиядан кейин аҳоли фаоллиги сезиларли даражада ошгани, бу эса кредитларга талабнинг ҳам ортганига эътибор қаратди.\nМолия мутахассиси жорий йилда Россия, Туркия, Жанубий Корея, Қозоғистон ва бошқа жойларга чипта сотиб олиш учун кредит бериш оммалашаётганини ҳам айтди. Бундай кредитлар меҳнат муҳожирлигига кетаётганларга мўлжаллангани айтилди. Турли ҳисоб-китобларга кўра, биргина Россияда Ўзбекистондан 1,5 миллиондан 2 миллионгача меҳнат мигранти ишлайди ва улар бу банкларнинг потенциал мижозлари эканлиги маълум.\nЖорий йилдан бошлаб, Ўзбекистон Республикаси Президентининг тегишли қарорига асосан, талабаларга тўлов-контракт асосида таҳсил олиш учун таълим кредити ажратишнинг янги тизими йўлга қўйилди. Унга кўра, таълим кредити муддати, фоиз ставкаси ҳамда бошқа шартлар енгиллаштирилди. Хусусан, таълим кредитининг асосий қисми талабанинг расмий ўқиш муддати тугагандан сўнг еттинчи ойдан бошлаб 7 йил давомида қайтарилиши; тижорат банклари Молия вазирлиги томонидан жойлаштириладиган ресурслар ҳисобидан таълим кредитларини Марказий банкнинг асосий ставкасида ажратилиши айтилди.\nМаълум қилинишича, бугунги кунга келиб янги тартиб асосида, Ипотека-банк томонидан 3 800 дан ортиқ талабага қарийб 35 млрд.сўм таълим кредитлари ажратилди. Банк томонидан талабаларга ушбу йўналишда кредит ажратиш ишлари давом эттирилмоқда.\nМамлакат президенти томонидан 27 октябрь куни имзоланган “Тадбиркорлик субъектларининг хорижий валютадаги кредит мажбуриятларини бажариш билан боғлиқ юкини камайтиришга оид қўшимча чора-тадбирлар тўғрисида”ги қарорга кўра, Ўзбекистонда тадбиркорлар бундан буён 1 миллион долларгача кредит олиши мумкин.\nШу билан бирга, меҳнат миграцияси Ўзбекистон иқтисодиётининг асосий донорларидан бири эканини англаётган Ўзбекистон ҳукумати ўз фуқароларини хорижга ишга жойлаштириш бўйича воситачиликни ўз қўлига олмоқда.\nЎзбекистон Бандлик ва меҳнат муносабатлари вазирлиги ўз ватандошларини Россия шаҳарларида ишлаш учун ташкилий равишда жалб қилиш тартибини соддалаштирмоқчи ва Россия Федерацияси Меҳнат вазирлигига тегишли таклиф билан чиққанини бошқарма сайтида хабар қилди.\nРасмий Тошкент меҳнат бозорида юзага келган мураккаб вазият туфайли ишга қабул қилиш жараёнини тартибга солувчи 2017 йилда имзоланган ҳукуматлараро битим пандемия даврида янгиланиши кераклигини маълум қилиб, миграцияга оид ҳам мигрантлар, ҳам иш берувчилар учун барча тартибларни соддалаштиришга чақирди. \nМирзиёев айтган гаплари қоғозда қолиб кетмаслиги учун сайловчилардан уларни ёзиб боришни сўради


Turkiya dollardan voz kechmoqchi - Yoshlar.com\nTurkiya dollardan voz kechmoqchi\nРоссия раҳбари Владимир Путин ва Туркия раҳбари Ражаб Тойиб Эрдўған ўртасидаги бир йил аввалги муҳокамалар чоғида Туркия томондан экспорт ва импорт амалиётини миллий валютада амалга ошириш таклифи билдирилган.\nРоссия ва Туркия ўртасида миллий валютада савдо операцияларини амалга оширишни бошлаш ҳақидаги муҳокамалар бир йилдан буён олиб борилмоқда. Туркия раҳбари бу борадаги музокаралар давлат раҳбарлари даражасида олиб борилганини маълум қилган. Ражаб Тойиб Эрдўған Россия ва Туркия ўртасидаги савдо айланмаси аввал 35 миллиард долларгача етганини қўшимча қилди. Бу ҳақда “Anadolu” агентлиги хабар бермоқда.\n“Ўзаро савдода рубль ёки лирага ўтилса, иқтисодиётда жиддий ижобий ўзгаришлар юз беради”, дейди Эрдўған.\nМаълумотларга кўра, миллий валютада савдо қилиш масаласи Эрон ва Хитой ҳукумати билан ҳам муҳокама қилинган.\nРажаб Тойиб Эрдўғаннинг айтишича, Туркия анча вақтдан буён миллий иқтисодиётга босим ўтказаётган турли омилларни бартараф этиш мақсадида, ўзаро савдода миллий валютани қўллаш борасида иш олиб боришни бошлаган.\nТуркия халқи ҳам ўзидаги хорижий валютани миллий валютага ёки олтинга алмаштириш лозимлигини айтиб ўтган Ражаб Тойиб Эрдўған бу ҳаракат орқали миллий валюта қадр-қиммати мустаҳкамланишини таъкидлади.\nКомментарии (0) | Добавить: 10.12.2016


Имзо йиғиш ихтиёрий | O'zLiDeP\nИмзо йиғиш ихтиёрий\nАмалдаги қонунларга биноан сиёсий партия ўзининг сайловда иштирок этишини қўллаб-қувватловчи камида 40 000 сайловчининг имзосини тўплаган тақдирдагина депутатликка номзодлар кўрсатиши мумкин. Шу боис мамлакатимизнинг барча ҳудудларида имзо йиғиш ишлари бошланган. Маъмурий-ҳудудий тузилмалардан биттасида (Қорақалпоғистон Республикаси, вилоятлар, Тошкент шаҳри) сиёсий партия имзолар умумий миқдорининг кўпи билан саккиз фоизини тўплаши лозим бўлади.\nO‘zLiDeP Самарқанд вилоят Кенгашининг 1200 дан зиёд корхона, ташкилот ва муассасаларда қуйи бўғинлари мавжуд бўлиб, улар 100 мингдан ортиқ аъзони бирлаштирган. Имзо тўплаш жараёнида бошланғич ташкилотлар фаол иштирок этмоқда. Имзоларни ўз вақтида тўплаш белгиланган талабларга мувофиқ равишда самарали ташкил этилмоқда. Бунда сайловчиларга имзо варақаларини тўлдириш тартиб-таомиллари аниқ-равшан тушунтирилмоқда. Шунингдек, партия ҳудудий ташкилоти масъул ходимлари томонидан имзо варақаларининг тегишли шахслар ва муайян ҳудуддаги партия туман (шаҳар) тузилмалари раҳбарлари томонидан тасдиқланиши устидан назорат ўрнатилган.\n– Мамнуният билан қайд этиш керакки, имзо тўплаш жараёни тегишли қонунларга тўла риоя этилган ҳолда ўтяпти, – дейди O‘zLiDeP вилоят ташкилоти бўлим мудири Насиба Мўминова. – Партия Сиёсий Кенгаши Ижроия қўмитаси томонидан имзо тўплаш жараёнини ҳар жиҳатдан мукаммал ўтказиш, варақалар тўғри тўлдирилиши устидан назоратни йўлга қўйиш бўйича аниқ топшириқлар берилди. Мазкур тадбирларни уюшқоқлик билан ўтказиш учун шаҳар ва туман партия кенгашлари ҳамда бошланғич партия ташкилотлари имкониятларидан самарали фойдаланиш масаласига жиддий эътибор бериляпти. Жумладан, Сиёсий таълим маркази кўмагида имзоларни тўплашда иштирок этаётган сафдошларимиз билан зарур машғулотлар ўтказдик. Шуни ҳам таъкидлаб ўтиш жоизки, сайловчилар имзосини тўплаш иш, хизмат, ўқиш, яшаш жойида, сайловолди тадбирларида, шунингдек, ташвиқот юритиш ва имзо тўплаш қонун ҳужжатлари билан тақиқланмаган бошқа жойларда олиб борилмоқда. Имзо тўплаётган шахс томонидан сайловчиларни мажбур қилиш ва уларни ўзига оғдириб олишга йўл қўйилмаяпти. Имзо йиғиш тадбирлари мобайнида сайловчиларнинг онгу тафаккури янада юксалгани, уларнинг сиёсий жараёнларда фаол иштирок этишга интилаётгани шоҳиди бўляпмиз.\nБўлажак сайлов арафасида 20 миллиондан ортиқ сайловчи рўйхатга олинган бўлиб, шулардан 2 миллиондан зиёд ёш илк бор овоз беради. Қайд этиш керакки, Самарқанд вилоятида сайловчилар сони 2 миллион 373 минг 738 кишини ташкил этмоқда.\nИмзо тўплаш жараёнларида Самарқанд ветеринария медицина институти, Ўзбекистон Савдо-саноат палатаси Самарқанд вилоят ҳудудий бошқармаси, Самарқанд шаҳар мактабгача таълим бошқармаси ва “Экопланет” хусусий корхонасида фаолият юритаётган таянч тузилмалар, айниқса, фаол қатнашяпти.\n– “Давлат ҳам, ислоҳотлар ҳам аввало инсонга хизмат қилиш керак”. O‘zLiDeP сайловолди кампаниясида мана шу ғоя билан сиёсий майдонга чиқяпти. Инсон манфаати, унинг ҳуқуқи эркинлик шароитидагина таъминланади. Эркинлик, эркин ривожланиш инсоннинг салоҳияти, имкониятлари рўёбга чиқишининг бош омилидир. Бугун юртимизда бу жараёнларнинг локомотиви сифатида ўртага чиққан қатлам тадбиркорлардир. Мен бўлажак сайловда Ўзбекистон Либерал-демократик партиясини қўллаб-қувватлайман, – дейди Марказий банк Самарқанд вилояти филиали раҳбари Қаюм Собиров.\n– Имзо жамлаш тадбирлари ҳам мамлакатимизда том маънодаги ҳуқуқий демократик давлат ва эркин фуқаролик жамияти шаклланаётганидан далолат беради, – дейди партия шаҳар ташкилотида ишлаётган сайловолди штаби аъзоси Ҳасан Хўжақулов. – Хайрихоҳларимиз хусусий секторни янада ривожлантириш ва мустаҳкамлаш тарафдори эканини билдириб, варақаларга имзо чекаяптилар.\n– Сиёсий кампанияга пухта тайёргарлик билан кириб бораяпмиз, – деди “Экопланет” МЧЖдаги БПТ аъзоси Орзигул Бўриева. – Жумладан, имзо тўплаш ишларига аъзоларимиз масъулият билан ёндашяптилар. Бу тадбирга тааллуқли барча масалаларга жиддий эътибор қаратиляпти. Тегишли тартиб-қоидаларга қатъий риоя қилинган ҳолда фаолларимиз 300 га яқин имзо йиғдилар. Қайд этиш керакки, уюшқоқлик билан ўтказилаётган имзо тўплаш жараёнида одамларнинг O‘zLiDeP дастурий ғояларига бефарқ эмаслигига, партиямиз, айниқса, ўрта қатлам вакиллари томонидан якдиллик билан қўллаб-қувватланаётганига яна бир карра ишонч ҳосил қилдик.\nO‘zLiDeP Самарқанд шаҳар


Тошкент, Остона ва Бишкек кичик бизнесни “коронавирусдан даволашга” уринмоқда\n07 май 2021, Тошкент вақти: 18:29\nКарантин даврида бозори касод бўлган тоифалардан бири таксичилардир.\nЎзбекистонда кичик тадбиркорлик субъектлари жорий йилнинг 1 июнидан 1 сентябригача мол-мулк солиғи ва ер солиғини тўлашдан озод қилинди.\nБу коронавирус пандемияси даврида аҳоли ва тадбиркорлик субъектларини қўллаб‑қувватлаш мақсадида Ўзбекистон президенти 18 майда имзолаган фармонда белгилаб қўйилган чоралардан биридир.\nАйни пайтда Ўзбекистоннинг қўшнилари - Қозоғистон ва Қирғизистон ҳам кичик бизнесни сақлаб қолиш учун чоралар кўрмоқда.\nПрезидент фармонни имзолаган куннинг эртаси – 19 майда тадбиркорликни қўллаб-қувватлашга қаратилган қўшимча чора-тадбирлар бўйича видеоселектор йиғилиши ўтказди.\nСартарош ва таксичига енгиллик\nДавлат раҳбари матбуот хизматинининг йиғилиш ҳақидаги ҳисоботидаги сартарош, этикдўз, новвой, темирчи, дурадгор, тикувчи, таксист, таржимон, дизайнер, компьютер дастурчиси кабилар учун қувончли хабар будир:\nЎзини ўзи банд қилган 60 дан зиёд касб эгалари даромад солиғидан озод қилинади.\n“Ўзини ўзи банд қилган 60 дан зиёд касб эгалари (улар қаторида юқорида тилга олинганлар ҳам бор -таҳр.) даромад солиғидан озод қилинади. Мазкур имтиёздан фойдаланиш учун телефон орқали солиқ идораларини хабардор қилиш кифоя".\nИқтисодий таҳлиллари билан танилган блогер Bakiroo ўзининг Телеграм-каналида ҳукуматнинг бу чорасини шарҳлар экан, ёзди:\n“Айниқса Ўзбекистонимизда таксичилик қилиб бола-чақа боқаётган, бировга оғири тушмайдиган, лекин солиқчи, мелиса ва "дарётранс"дагиларнинг асосий ўлжасига айланган юзминглаб фуқароларимизнинг мушкули осон бўлгани учун жудаям хурсандман”.\nЎзини ўзи банд қилган 60 дан зиёд касб эгалари қаторида таксичилар ҳам 3 ойга даромад солиғидан озод қилинади.\nЯнги деб тақдим этилган эски имтиёз\nАйни пайтда блогер Bakiroo яна бир постида ўзини ўзи иш билан таъминлаганларга берилаётган имтиёз, аслида, янги гап эмаслигини эслатди:\n“Ўзини ўзи банд қилиш тартибида меҳнат фаолиятини амалга ошириш натижасида олинган даромадлардан даромад солиғи ундирилмаслиги ўтган йили қабул қилинган ҳукумат қарорида белгиланган экан ва бу қоидалар янги таҳрирдаги Солиқ кодексига ҳам киритилган. Яъни, ўзини ўзи банд қилган шахсларнинг меҳнат фаолияти натижасида олинган даромадлар жами даромадлар таркибига киритилмайди”.\nИқтисодчи блогер ҳукумат тасдиқлаган рўйхатга кўра ўзини ўзи банд қилган фаолият турлари ҳозирда 24 талигини хабар қилар экан, президентниг кечаги топшириғидан кейин мана шу рўйхат 60тагача кўпайтирилиши мумкин, деб ҳисоблашини билдирган.\nПрезидентнинг 18 майдаги фармони ва 19 майдаги йиғилишдаги чиқишларида жуда кўп рақамлар келтирилган. Ўша рақамлардан баъзилари мана бу парчада келтирилган:\n“500 мингдан ортиқ тадбиркорлик субъектлари ва 100 мингга яқин аҳолига қўшимча 1,7 триллион сўмлик кўмак берилади”.\n1,7 триллион сўм тақрибан 170 миллион АҚШ долларидир – катта пул. Бироқ у қанча катта кўринмасин, 500 мингдан ортиқ тадбиркор ва 100 мингга яқин аҳолига тақсимланса, “катта пул”лиги қолмайди. Бас, шундай экан, бу пулга бизнес қилиб бўладими?\nҲисоб-китобдан пайдо бўлган шубҳамизга жавобан иқтисодчи олим Сапарбой Жубаев бундай деди:\nЎзбекистон ҳукумати бу пулларни еб кетишга бераётгани йўқ.\n“Сиз нега бу пулни тенг тақсимлайди, деб ўйлаяпсиз. Бировига $600, бошқасига $10 берар. Лекин бир нарсага аҳамият беришингиз керак, Ўзбекистон ҳукумати бу пулларни еб кетишга бераётгани йўқ. Бизнесни тўхтатмаслик учун беряпти. Эртага бу пулнинг ҳисоб-китоби сўралади”.\nДавлат раҳбари матбуот хизматинининг 19 йда ўтказилган видеоселектор йиғилишига доир ҳисоботида мана бундай дейилган:\nПандемия туфайли камбағал аҳоли ва ишсизлар сони ошиши, оилалар даромади камайиши тайин.\n“Пандемия туфайли камбағал аҳоли ва ишсизлар сони ошиши, оилалар даромади камайиши тайин. Шу сабабли қисқа фурсатда янги иш ўринлари яратиш учун кичик бизнес ва оилавий тадбиркорликни фаол қўллаб-қувватлаш зарур”.\n"Бизнес машинасини аҳолига пул тарқатиш билан юргизиб юбориш мумкин"\nПрезидент 19 майда ўтказган йиғилишдан икки ой олдин, 19 мартда gazeta.uz ўзбекистонлик иқтисодчи, Мэдисондаги Висконсин университети (АҚШ) докторанти Беҳзод Ҳошимовнинг мақоласини босган эди.\nИқтисодчи олим коронавирус туфайли юзага келган иқтисодий бўҳрондан чиқиш чоралари сифатида шу пайтгача ҳам имтиёзлардан фойдаланиб келган баъзи давлат корпорацияларини (масалан, Миллий авиакомпания) қўллаб-қувватламаслик кераклигидан огоҳлантирган.\nБеҳзод Ҳошимов аҳолига тўғридан-тўғри пулли ёрдам кўрсатиш орқали истеъмолни рағбатлантиришни тавсия этган эди. Иқтисодчи фикрича, агар мамлакатдаги 5 миллион хонадоннинг ҳар бирига 100 долларга тенг пул тарқатилса, (жами 5 млн доллар) бу пуллар эртасигаёқ бозорга қайтиб боради ва иқтисодиёт машинаси юриб кетади.\nОстона темир сандиқдаги $100 миллиардини майдалади\nОлмаотадаги автомобилларга хизмат кўрсатиш цехи карантин чоралари юмшатилгач, қайта иш бошламоқда. 2020, май.\nҚозоғистон ҳукумати ҳам коронавирус пандемияси зарбасини еган кичик бизнесни сақлаб қолишга уринмоқда.\n“Қозоғистон ҳукуматининг махсус жамғармаси бор ва шу жамғармадан кичик бизнесга 1 триллион тангага (тақрибан $200 млн) яқин маблағ корхоналарга субсидия қилиб берилаяпти”¸ деди Остона кўраётган шошилинч чоралар тўғрисида иқтисодчи олим Сапарбой Жубаев.\nСуҳбатдош айтган 200 млн долларлик субсидия масаласига чуқурлашмадикда, ундан вазиятни 10 киши ишлайдиган чоғроқ тикувчилик цехи мисолида тушунтириб беришни сўрадик.\nСапарбой Жубаевнинг айтишича, биз фараз қилган цех коронавирусдан қўрқиб 2 ой ишламади ва шу муддат учун ҳамда яна 3-4 ойга солиқлардан озод қилинади. Ишсиз уйда ўтирган ишчиларга эса, иш берувчи улар одатда оладиган ойлик иш ҳақининг 40 фоизигача бўлган миқдорда пул беради. Цех ишчиларга берадиган пулни ҳукумат жамғармасидан ажратиладиган кредит ҳисобидан тўлайди. Бу кредит деярли фоизсиз ва корхона уни ишга тушганидан кейин 1 йил муддатда қайтариб берса бўлади.\nҚозоғистон нефть баҳоси жуда баланд бўлган 2001-2010 йилларда қарийб 100 млрд доллар пулни миллий жамғарма сифатида қора кунга сақлаб қўя олган.\nИқтисодчининг айтишича, Ўзбекистондан фарқли ўлароқ, иқтисодий бўҳрондан чиқиш учун Қозоғистоннинг молиявий имкониятлари кенгроқ. “Нефть баҳоси жуда баланд бўлган 2001-2010 йилларда қарийб 100 млрд доллар пулни миллий жамғарма сифатида қора кунга сақлаб қўя олган. Коронавирус бошлангач, ўша пулдан 18 миллиардини сарфлади” ¸деди Сапарбой Жубаев.\nҚирғизистоннинг тикувчилик саноати 90%га қисқариб кетиши кутилмоқда\nБу прогноз Қирғизистон аъзо бўлган Евроосиё иқтисодий иттифоқининг (ЕОИИ) Иқтисодий комиссияси ҳисоботида келтирилгани тўғрисида 20 май куни Азаттиқ радиоси хабар қилди.\nҚирғизистон ялпи ички маҳсулотининг 70 фоизи кичик ва ўрта бизнес ҳиссасига тўғри келади.\nҚирғизистон иқтисодиётида улуши катта бўлган тикувчилик саноати асосан кичик корхоналардан иборат. Коронавирусдан сақланиш учун эълон қилинган карантин бу корхоналарнинг ишини тўхтатиб қўйди.\nКоронавирус пандемияси бошлангунича енгил саноатнинг Қирғизистон иқтисодиётидаги ўрни жуда катта бўлган. Бишкекдаги тикувчилик цехи.\nҚирғизистонлик иқтисодий таҳлилчи Эркин Абдразақов мамлакат ҳукумати кичик бизнесга беришга уринаётган ёрдам тўғрисида Озодликка бундай деди:\n“Қирғизистон ялпи ички маҳсулотининг 70 фоизи кичик ва ўрта бизнес ҳиссасига тўғри келади. Кичик бизнесга ёрдам масаласига келсак, агар корхоналар кредит олган бўлса, банклар устама фоиз ҳисоблашни 3 ойга тўхтатиб қўйганини айтишим мумкин. Бундан ташқари 11 майдан бошлаб баъзи корхоналарга, агар санитария талабларига риоя қиладиган бўлса, ишлашга рухсат берилди. Ҳукумат фоизи паст – 6 фоизли кредитлар беришни ваъда қилган. Лекин бу иш ҳали бошлангани йўқ”.\nҚирғизистон ЕОИИ аъзо бўлиб кирган, лекин Қозоғистоннинг чегарасидан ўтиб, Россия ва бошқа мамлакатлар бозорларига етиб бориш масаласи ҳал бўлмаган\nЭркин Абдразақовнинг айтишича, қишлоқ хўжалик ишлаб чиқариши билан бандлар коронавирус карантини шароитида ҳам ўз экинларини экиб олди.\n"Лекин етиштирилган ҳосилни экспорт қила оламизми? Бу масала очиқ қолмоқда. Қирғизистон ЕОИИ аъзо бўлиб кирган, лекин Қозоғистоннинг чегарасидан ўтиб, Россия ва бошқа мамлакатлар бозорларига етиб бориш масаласи ҳал бўлмаган", деди қирғизистонлик иқтисодий таҳлилчи Эркин Абдразақов.\nҚозоғистон билан савдо айланмаси 1,6 фоизга камайди\nҚозоғистонда коронавирусга чалинганлар сони 7 минг кишига яқинлашди\nҚирғиз депутати: Хитой-Қирғизистон чегарасидан фақат "Абу Саҳий"нинг юклари ўтказилмоқда\nБишкекда 25 майдан жамоат транспорти қатнай бошлайди\nЕвросиё иқтисодий иттифоқининг ривожланиш стратегияси қабул қилинмади\nПул ўрнига сочиқ. Намангандаги UzTex фабрикаси ишчиларига маошнинг бир қисмини маҳсулот билан тўлади\nАйрим бозор, дўкон ва шохобчалар фаолиятига рухсат берилди\nХВЖ 2020 йили Ўзбекистонда ЯИМ ўсиш ҳажми 1,8 фоизга тушиб кетишини тахмин қилмоқда\nЕтакчи иқтисодчилар Россия ҳукуматини аҳолига пул тарқатишга чақирди\nЙирик ишлаб чиқариш ташкилотлари ва қурилишларга ишлашга рухсат берилди\nМБ: Коронавирус туфайли эълон қилинган кредит таътилида ҳам фоиз ҳисобланаверади\nБолали оилаларга нафақа, бола парваришлаш нафақаси ва моддий ёрдамлар муддати 1 йилгача узайтирилди\nКоронавирус пандемияси даврида тадбиркорларга берилган имтиёзлар эълон қилинди (Инфографика)\nПандемия даврида аҳолининг бир қисмига ва тадбиркорларга имтиёзлар берилиши кутилмоқда


Путин Алишер Усмоновни тақдирлади - BBC News O'zbek\nПутин Алишер Усмоновни тақдирлади\nХабарларга кўра, Россия президенти яна икки россиялик миллиардер қаторида Алишер Усмоновни ҳам "Хайр-саховати" учун медали билан тақдирлашга қарор қилган.\nПрезидент Путин аллақачон имзо чеккан фармойишдан яна Виктор Вексельберг ва Алексей Мордашовларнинг исм-шарифлари ўрин олган.\nРоссия раҳбари бу учовлоннинг қилган ҳимматларини алоҳида таъкидлаб ўтган.\n"Хайрия ва жамоатчилик ишларига қўшган катта ҳиссалари" учун уларнинг бу мукофотга лойиқ, деб кўрилганликлари айтилган.\nБу учовлон Россиянинг энг бой одамлари юқори ўнлигига кирувчи миллиардерлар саналишади.\nБундан ташқари, Bloomberg яқинда жаҳоннинг 200 та энг бадавлат инсонлари рўйхатига киритган 15 та миллиардер сафида бўлишади.\nBloomberg Алишер Усмоновнинг умумий бойлигини $ 11.3 миллиард долларга баҳолаган ва ўз рўйхатида 92-ўринга қўйганди.\nАмериканинг бошқа бир нуфузли нашри бўлган "Форбс" эса, Алишер Усмоновни шу йил бошида Россиянинг энг бой учта миллиардеридан биттаси, деб топганди.\nРоссиянинг худди шу номдаги ташкилий қўмитаси ўтган йил охирида асли ўзбекистонлик миллиардерни йилнинг маданият ва санъатга ҳомийлик қилувчи бадавлат одами, деб топганди.\nЎз қарори сабабини изоҳларкан, ташкилий қўмита "Маданият, илм-фан ва спорт" хайрия жамғармаси асосчисининг кўплаб лойиҳаларини алоҳида қайд этиб ўтганди.\nУларнинг сирасида улуғ рус шоири Лермонтовнинг болалиги кечган "Тархани" музей-қўриқхонасининг қайта таъмирдан чиқарилиши, таниқли рассомлар ижод намуналарининг қўлга киритилиши ва жамғарма томонидан уюштирилган қатор кўргазмаларни тилга олганди.\nБундан ташқари, жамғарманинг айрим машҳур театрлар фаолиятини дастаклаш, Россия Тинчлик жамғармаси билан ҳамкорликда қатор таниқли шахслар хотирасига ҳайкаллар барпо этишда қўшган ҳиссасини ҳам алоҳида таъкидлаб ўтганди.\nРоссиянинг қатор нашрлари, ўз ўрнида, Алишер Усмоновнинг хайрияпарварликка оид сўзларидан иқтибос келтиришни ҳам унутишмаганди.\n"Хайрияпарварлик тушунчасини мен каби бутун жамият учун ҳам бир жумлада ўз ифодасини топади, у ҳам бўлса - инсонлар яқинларини худди ўзлари каби севишлари керак", - деб айтганди асли ўзбекистонлик миллиардер ўшанда.\nУшбу мукофотни таъсис этишдан мақсад эса, Россиядаги муассаса, корхона, ташкилот, жисмоний шахсларни маданият ва санъат соҳасида кўпроқ хайрияпарварлик ва ҳомийлик қилишга ундаш бўлган.\nИжтимоий тармоқларда ҳам бу хабар анчагина баҳсу мунозараларга сабаб бўлганди.\nБир қанча фойдаланувчилар Усмонов Нобел мукофоти медалини сотиб олгунча, ўша пулларни Россияда юрган муҳожирларга сарфласа яхши эмасми, деган фикрни ҳам билдиришганди.\nБошқа бирлари шундай саховатли инсоннинг ўзбек эканлигидан фахрланишлари ҳақида ёзишганди.\nРоссиялик миллиардер Алишер Усмонов бундан аввал ҳам кўплаб хомийлик тадбирларига бош қўшган.\nЖаноб Усмонов матбуот хизмати маълумотларига қараганда, миллиардернинг ширкатлари Россия ва қисман Ўзбекистондаги спорт, илм-фан, тиббиёт, маданият ишларига 700 миллион доллардан ортиқ маблағ сарфлаган.\nАлишер Усмонов 1 миллиард йўқотди


«Яндекс» ҳайдовчисиз таксини илк бор кўрсатди (видео)\n13:42 / 31.05.2017\n«Яндекс» YouTube’даги каналида автоматик бошқарилувчи такси синовлари тасвирланган илк роликни эълон қилди. Видеога кўра, машина саноат зонасида синовдан ўтказилган.\nРоликда автомобиль компания ходимларидан бирини олиб келиши ва йўлда турган юк машинасини мустақил равишда айланиб ўтиши тасвирланган. Шунингдек, такси бир неча бочкадан иборат тўсиқлар ва икки пиёдани ҳам айланиб ўтган.\n«Яндекс» вакилларининг TechCrunch’га айтишларича, видеода ҳайдовчисиз автомобиль прототипи кўрсатилган. Компаниядан аниқлик киритилишича, мутахассислар «Яндекс.Карта» ва «Яндекс.Навигатор» сервислари учун мўлжалланган ишланмалар, шунингдек, машинани бошқариш ва компьютер «кўзи» каби технологиялардан фойдаланишган.\n«Биз «Яндекс.Навигатор» фойдаланувчиларининг аноним маълумотларини ишлатмоқдамиз, улар автомобилни тирбандликка эга шаҳарлар, тезлик даражаси чекланганида, ёпиб қўйилган йўллар ва бошқа вазиятларда қандай бошқариш кераклигини тушунишда ёрдам беради», - дейди «Яндекс.Такси» матбуот котиби Владимир Исаев.\nИсаевнинг сўзларига кўра, «Яндекс» компьютер «кўзи» технологиясини бошқа сервисларда ҳам ишлатган бўлиб, бу автотураргоҳ бўш жойларини қидириш ва йўл белгиларини баҳолашда қўл келган.\nРоликда машинада Nvidia GTX GPU видеокартаси ва Velodyne LiDAR ён-атрофни ўрганиш технологияси ўрнатилганини кўриш мумкин. «Яндекс»да маълум қилинишича, ушбу босқичда ўзларида ишлаб чиқарилган технология фойдаланилади, бироқ, эҳтимолий шериклар билан музокаралар ўтказилаётганини тасдиқлашди.\n«Яндекс» вакили Матвей Киреевнинг сўзларига кўра, уларнинг ҳайдовчисиз таксиси шаҳар кўчаларида синовдан ўтказилмаган, бироқ, бу билан йил давомида шуғулланиш мўлжалланган.\nЯндекс ҳайдовчисиз такси\nYandex ўзбек тилини мукаммал билган мутахассисларни ишга таклиф қилмоқда\n«Яндекс» ўзининг каршеринг хизматини ишга туширади\n«Яндекс» Ўзбекистонда географик ахборот тизимларини яратишга қизиқмоқда


Дунёнинг энг чиройли 5 кўли » Скачать музыку бесплатно новинки музыки 2016-2017\nДунёнинг энг чиройли 5 кўли\nПольшадаги Денгиз Кўзи Польшадаги яшил водийда жойлашган Денгиз кўзи дунёдаги энг чиройли кўллардан бири ҳисобланади. Кўл ёнидаги тоғлардан бирида кўҳна кулба бор. Бир пайтлар у польшалик олим, ёзувчи ва файласуф Станислав Сташицага тегишли бўлган. Денгиз Кўзи — тоғлар орасидаги бойлик — қишда ажойиб кўринади. АҚШдаги Пауэлл кўли Пауэлл кўли Юта ва Аризона штатлари чегарасида жойлашган. Бу сунъий сув ҳавзаси чиройли қоялар билан ўралган, ёрқин мовий суви эса саҳро қумлари ва яшил кактуслардан кескин ажралиб туради. Бу ерда ёввойи ҳайвонлар, айниқса, сув юзасидаги ўйноқи балиқчалар жуда кўп. Кениядаги Накуру кўли Бу ғаройиб кўл Кениянинг Рифт водийсидаги Миллий боғда жойлашган. Бу ер миллионлаб пушти фламинголари билан машҳур. Маҳаллий аҳоли — масайлар — Накуру кўлини “чангли жой” дейишади. Бу ерда сақоқушлар, бақланлар ва ўрдаксимон қушлар галасини, қора каркидонлар, шерлар, қоплонлар, бабуинлар, зебра ва филларни учратиш мумкин. Швейцариядаги Люцерн кўли Швейцария кўллари бутун дунёга чиройи билан машҳур. Люцерн кўли ўзига хос — унинг ажойиб ранги Кариб ҳавзаси сувларини эслатади. Бунга сабаб шуки, баҳорда эриётган тоғ музларининг суви тўғри кўлга тушади. Бу ерда қадимги кўприклар, гуллайдиган айвонлар, тишсимон темир йўлини кўриб, завқланиш мумкин. Финляндициядаги Сайма кўли Сайма кўли Хельсинки — Финляндиядан 2,5 соатлик масофадада жойлашган. Бироқ бу ерга келган одам ўзини буткул бошқа оламга тушиб қолгандек сезади. Кўлни қалин яшил ўрмонлар ўраган, қирғоқда эса қишлоқ руҳидаги ёғоч уйлар бор. Кўл айниқса ёзда чиройли, илиқ сувининг ҳарорати эса ёзда 20 даражага етади. Одамлар бу ерга илиқ сувда мириқиб сузиш, форель балиғидан маза қилиб ейиш учун келишади. СЕВИНЧ тайёрлади. Manba: xabardor.uz


АҚШ ва Япония, Шимолий Кореянинг яқинда ўтказган ракета синовларига оид резолюция учун овоз беришини сўраб, БМТ Хавфсизлик кенгашига мурожаат қилмоқчи.\n01 июл 2022, Тошкент вақти: 06:05\nиюл 15, 2006\nҲужжатда ракета синовлари ўтказилгани қораланади. Резолюция лойиҳасида қурол-аслаҳалар соҳасида Шимолий Кореяга қарши санкциялар жорий этиш назарда тутилади.\nХитойнинг фикрича, резолюция лойиҳасидаги айрим жумлалар Шимолий Кореяга қарши куч ишлатиш учун йўл очиб бериши мумкин. Вашингтон Пекиннинг фикрини инобатга олиб, ҳужжатни қайта кўриб чиқиши мумкинлигига ишора қилди.


Қирғизистон Миллий банки пулларни легаллаштириш ва терроризмни молиялаштиришга қарши чоралар доирасида пул ўтказмалари ҳақида кўпроқ маълумот олишни истаяпти.\nСуратда: Пул ўтказмаларини юборувчилардан талаб қилинадиган маълумотларни кенгайтиришни кўзлаётган Қирғизистон Миллий банкининг белгиси. [Қирғизистон Миллий Банки]\nБИШКЕК – Қирғизистон миллий банки пул ювиш амалиётлари ва терроризмни молиялаштиришга қарши олиб борилаётган саъй-ҳаракатлар доирасида пул ўтказмаларини юборувчилардан талаб қилинадиган маълумотларни кенгайтирмоқчи.\nҚонун лойиҳаси жамоатчилик муҳокамасига тақдим этилган ва ҳужжат матни тартибга солувчининг веб-сайтига жойлаштирилган, деб хабар берди 24.kg 6 январ куни.\nУшбу ташаббус терроризм ва пул ювиш амалиётларига қарши кураш билан шуғулланадиган ҳукуматлараро ташкилот – Молиявий чораларни ишлаб чиқиш гуруҳи (ФАТФ) талабларини бажаришга қаратилган.\n«Ҳозирги вақтда банклар ва пул ўтказмалари операторлари жўнатувчилар ва олувчилардан фақат исм-фамилияси, туғилган йили, уй манзили, паспорт ёки шахсни тасдиқловчи бошқа ҳужжат маълумотларини талаб қиладилар», деб ёзади 24.kg нашри.\nҚонун лойиҳаси тасдиқланадиган бўлса, туғилиш санаси ва жойи, яшаш манзили ва солиқ тўловчининг идентификация рақамини ҳам кўрсатиш керак бўлади.\nБанклар ва бошқа молия институтлари жўнатувчин маълумотлари ва транзакция тафсилотларини автоматлаштирилган банк тизимига қўшадилар ва сўров олинган кундан бошлаб уч иш куни ичида Миллий банкка тақдим этадилар.\nБу чоралар Қирғизистоннинг ФАТФ билан ҳамкорлик қилиш ва унинг талабларини бажаришдаги саъй-ҳаракатларини акс эттиради.\nТеррорчиликни молиялашга қарши курашдаги ютуқлар\nБир неча йил олдин ФАТФ 40 та тавсиядан 13 таси бўйича Бишкекнинг рейтингини паст деб баҳолаган эди. Ўтган йил декабр ойининг бошида, Қирғизистон кўрсатилган камчиликларни бартараф этганидан сўнг, ушбу 13 кўрсаткич бўйича рейтинглар кўтарилди.\nҚирғизистон бу талабларни бажармаса, ФАТФнинг хавф остидаги мамлакатлар рўйхатига тушиб қолиши ва унга «хорижий инвестицияларнинг камайиши ва иқтисодий инқироз» хавф солиши мумкин, деган эди Қирғизистон Давлат молиявий разведка хизмати раҳбари Ойбек Қодиралиев 2018 йил июнь ойида Бишкекда бўлиб ўтган матбуот анжуманида.\nАммо мамлакатнинг бу борадаги саъй-ҳаракатлари уни воқеаларнинг бундай ривожидан қутқариб қолган.\nМиллий банк таклиф этган янги чоралар нафақат иқтисодий жиноятларга, балки терроризмга қарши янада самарали курашиш учун зарур, дейди кузатувчилар.\nМолиявий тартибга солиш сиёсати ва мамлакатдаги молиявий оқимларни назорат қилишни қатъийлаштириш ноқонуний операциялар, жумладан терроризмни молиялаштиришни тўхтатишга ёрдам беради, дейди бишкеклик иқтисодчи Элмира Суранчиева.\nҲукуматдагилар ҳожатхонамга келиб ахлатниям ҳисоблаб чиқарсин\nТадбирда Туркманистоннинг турли идора ва муассасалари вакиллари қатнашди.


Qalampir.uz - Тошкентда Янги йил арчаси ўрнатиладиган 9 та майдон маълум қилинди\n16:31, 14.12.2016 Жамият\nБайрамнинг биринчи рақамли арчаси ва бош саҳна Лабзак мавзесидаги “Анҳор-Локомотив” боғида бунёд этилади.\nЯнги йил муносабати билан пойтахтимиздаги арча ўрнатиладиган 9 та майдон маълум қилинди. Бу ҳақда Тошкент шаҳар ҳокимияти ахборот хизмати хабар берди.\nБайрамнинг биринчи рақамли арчаси ва бош саҳна Лабзак мавзесидаги “Анҳор-Локомотив” боғида бунёд этилади. Ҳозирда мазкур майдонда катта тайёргарлик ишлари олиб борилмоқда. Асосий арчанинг жойи одамлар ва транспорт ҳаракати хавфсизлигини инобатга олган ҳолда ўзгартирилди.\nҚарийб 4 гектарлик майдонда байрам арчаси, саҳна, болалар учун аттракционлар, савдо ва овқатланиш шохобчалари бунёд этилади. Шунингдек, автотранспорт воситаларининг кириб чиқиши ва тўхташ жойлари ҳам инобатга олинмоқда.\nМазкур майдонга бориш йўлларида кенг ободонлаштириш ва байрамона безаш ишларига старт берилган. Ўзбекистон Республикаси Маданият ва спорт ишлари вазирлиги ҳамда тегишли мутасадди ташкилотлар байрам кунлари фуқароларга аъло кайфият улашиш мақсадида янги театрлаштирилган дастурлар устида иш олиб боришмоқда.\nБундан ташқари, арчалар одатдагидек Мустақиллик майдони, Алгоритм даҳасидаги Roison Elektronics корхонаси олд майдони, Юнусобод туманидаги “Сайилгоҳ” майдони, Шайхонтоҳур туманидаги “Ҳадра” майдони, Яшнобод туманида Марказий офицерлар уйи(собиқ Авиасозлар саройи) олдидаги майдон, Сирғали туманидаги “Бахтдиёр гузари” майдони, Мирзо Улуғбек туманидаги “Локомотив” истироҳат боғи ҳамда Бектемир туманидаги “Қуёшча нури” боғи ҳудудларида ўрнатилади.\nМамлакат асосий арчасининг жойи шаҳар марказидан узоқлашгани баъзи норозиликларга сабаб бўлиши мумкин. Бироқ автотураргоҳлар кенгайтирилиши транспорт ҳайдовчиларини хурсанд қилиши турган гап.\nТеглар:Янги йил Янги йил арчаси Тошкент шаҳар ҳокимияти\nЎзбекистонда “Коррупцияга қарши курашиш тўғрисида”ги қонун маъқулланди\n14:39, 13.05.2018 7 446\n14:48, 12.05.2018 3 557\n18:06, 30.04.2018 6 024\nЯна ҳокимиятда айб йўқ! Яна шифокорлар ўз хоҳиши билан шанбаликка чиққан\n14:31, 13.04.2018 7 524\nТошкент шаҳар ҳокими фармойишига панжа ортидан қарайдиганлар ҳам бор\n15:54, 12.04.2018 2 628


Англия футбол ассоциацияси «Челси» ва «Тоттенҳэм»га айблов эълон қилди\n21:08 / 04.05.2016\nАнглия футбол ассоциацияси (FA) АПЛ доирасидаги «Челси» ва «Тоттенҳэм» жамоалари учрашувидаги тартибсизликлар учун жамоаларнинг иккаласига ҳам айблов эълон қилди.\nThe Telegraph нашри берган хабарга кўра, «шпорлар» шундоқ ҳам жамоанинг бир йўла тўққиз футболчиси огоҳлантириш олгани учун ҳам автоматик тарзда жазога тортилади.\nАнглия футбол ассоциацияси ўйиннинг 45 ва 87-дақиқаларидаги вазиятга эътибор қаратган. Бу вақтда футболчилар даҳанаки жангга киришганди. Шунингдек, ўйин тугагани ҳақидаги ҳакам ҳуштаги янграгач, оммавий тартибсизлик келиб чиқди, бу вазиятда мезбонлар футболчиси Сеск Фабрегас рақибларидан бир нечтасига зарба берган, меҳмонлар вакили Мусса Дембеле эса Диего Костанинг юзига чанг солган. Талатўп вақтида «Тоттенҳэм» ҳимоячиси «Челси» бош мураббийи Гуус Ҳиддинкни ерга қулатган.\nМусса Дембелега алоҳида айблов эълон қилинган, унинг Костага нисбатан спортга хос бўлмаган хатти-ҳаракати (у рақибнинг кўзига қўлини тиқиб олмоқчи бўлган) учун узоқ муддатга дисквалификация қилиниши мумкин.\nЎйин ҳаками Марк Клаттенбург ва унинг ёрдамчилари ўйин якунланганидан кейинги вазиятдан четда қолишган, лекин камераларга муҳрланган видеоёзувлар FA йиғилишида кўриб чиқилган.\nFA тартибларига кўра, футболчиларнинг ўйин вақтида спортчига хос бўлмаган ҳаракатлар амалга ошириши камида 3та ўйинга дисквалификация қилишга асос бўлади.\nҲакам томонидан протоколга киритилмаган вазиятлар ассоциациянинг собиқ 3 нафар юқори малакали ҳаками томонидан кўриб чиқиб баҳоланади. Уларнинг ҳар бири вазиятларга ўз ёндашувларини баён этишади. Уларнинг фикри бир жойдан чиқса, айбдорлар жазоланади.\nДембеледа ўзига қўйилган айбловга муносабат билдириш учун 5 май куни кечгача вақт бор. Жамоалар эса айбловга ўз жавобларини 9 май куни кечгача маълум қилишлари мумкин.\n«Тоттенҳэм» футболчилари «Челси»га қарши ўйин охиридаги тартибсизлик вақтида Ҳиддинкни газонга қулатишди\n«Челси» ва «Тоттенҳэм» учрашуви вақтида футболчилар ўзларини ёмон тутгани учун икки жамоа ҳам жазоланиши мумкин\n«Челси»ни жиддий ўзгартиришлар кутаётган бўлиши мумкин\n18:42 / 27.09.2016\nИско ва Хамес ёзги трансферлар якунига қадар АПЛда пайдо бўлиши мумкин\n17:33 / 30.08.2016\n19:35 / 03.05.2016


Неъматлардан маҳрум бўлишнинг икки сабаби - Fitrat.uz\nБош саҳифа / Мақолалар / Неъматлардан маҳрум бўлишнинг икки сабаби\nYanvar 8, 2020\tНеъматлардан маҳрум бўлишнинг икки сабабиda fikr bildirishni o'chirish 183 Кўришлар\nБиринчиси: Агар ушбу қавм гуноҳ-маъсиятларга берилиб кетса, Аллоҳ таоло улардан неъматларни тортиб олади. Бу ҳақда Ўзининг каломида марҳамат қиладики:\nذَلِكَ بِأَنَّ اللَّهَ لَمْ يَكُ مُغَيِّرًا نِعْمَةً أَنْعَمَهَا عَلَى قَوْمٍ حَتَّى يُغَيِّرُوا مَا بِأَنْفُسِهِمْ وَأَنَّ اللَّهَ سَمِيعٌ عَلِيمٌ (٥٣)\n“Бундай бўлиши Аллоҳ бир қавмга берган неъматини, токи, улар ўзларини ўзгартирмагунларича, ўргартирувчи бўлмаслиги ва Аллоҳ эшитувчи ва билгувчи зот бўлганидандир” (Анфол сураси 53-оят).\nДемак, инсонлар ўзларига берилган неъмат уларда бардавом бўлиши ёки ундан маҳрум бўлишлари уларнинг қилаётган амалларига боғлиқ экан. Модомики, қавм солиҳ амалларда бардавом бўлиб, ўзларининг яхши ҳолатини ўзгартирмай шукур қилишда давомий бўлар экан, Аллоҳ таоло ҳам уларнинг бу ҳолатини ўзгартирмайди, яъни неъматни улардан тортиб олмайди, балки янада зиёда қилиб бераверади.\nИккинчиси: Агар банда ўзига берилган неъматни Аллоҳ таолодан эканини билмаса, яъни “Ўз меҳнатим билан, ўзимнинг ақл- заковатим билан эришдим”, деб даъво қилса ёки мол дунёси ва куч-қуввати билан ғурурланиб кибрга кетса, Аллоҳ таоло уни берилган неъматдан маҳрум қилади. Каҳф сурасидаги боғ эгаларининг қиссаси бунга ёрқин мисолдир. Бу қиссага кўра икки кишининг жуда чиройли ва серҳосил боғи бўлиб, улардан бири шу берилган неъматларни Аллоҳ таоло берганлигини унутди ва туғёнга кетди. Натижада, шеригига “Менинг сендан молим кўп ва одамларим қувватлироқ” (Каҳф сураси 34-оят), деб фахрланди ва бир лаҳзада боғи ер билан яксон бўлди. Бу қиссада барчамиз учун буюк ибрат бордир.\nШу ўринда яна бир нарсани айтиб ўтиш лозимки, бирор қавм гуноҳда бардавом бўла туриб, улар неъматларга бурканган бўлса, Аллоҳ улардан рози эканини билдирмайди. Бу неъматлар улар учун истидрож, яъни азобни кечиктиришдир. Бу ҳақда Уқба ибн Омир розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам: “Агар Аллоҳ таоло бир бандага у маъсиятда давомий бўла туриб дунёдан унга истаганини бериб турган бўлса, бу унинг учун истидрождир”, деганлар. Демак, бирор киши гуноҳларда давомий бўла туриб, унинг ризқи кенг қилиб қўйилган бўлса, Аллоҳ таоло уни яхши кўрганидан беряпти, деб хулоса қилмаслигимиз керак. Чунки охиратда унинг ҳисоби оғир бўлади. Ҳакимлар айтадиларки: “Гуноҳларингиз бу дунёингизга таъсир қилмаётган бўлса, охиратингизга, албатта, таъсир қилади”.\nАллоҳ таоло бизни неъматларга шукур қиладиган бандаларидан қилсин.\nТошкент вилояти Оҳангарон тумани “Абдуқаҳҳор Махсум” жоме масжиди имом-хатиби Нусратуллаев Абдулбосит\nАввалги «Ўлишни истамайман, мен намоз ўқийман…» – Хайруллоҳ домла жума маърузаси (видео)\nКейинги 03.01.2020 й. УМР – ҒАНИМАТ!


ЎзА - Шеъриятга ошно бўлган асло кам бўлмайди\n03.02.2017 19:44 Чоп этиш версияси\nПрезидентимиз Шавкат Мирзиёев Алишер Навоий номидаги Ўзбекистон Миллий боғидаги Шоирлар хиёбонида бир гуруҳ адиблар билан учрашди.\nПрезидентимиз Шавкат Мирзиёевнинг 2017 йил 12 январдаги “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиши бу борадаги ишларни янги босқичга кўтаришда муҳим қадам бўлди.\nМамлакатимиздаги барча маданий муассасаларда шеърхонлик кечалари ўтказиш, ёшларнинг бундай учрашувларда фаол иштирокини таъминлаш мақсадга мувофиқ эканлиги қайд этилди.\nШеъриятга ошно бўлган инсон асло кам бўлмайди, деди давлатимиз раҳбари.\nУчрашувда шоир ва ёзувчилар ижод аҳлига, китоб мутолаасига қаратилаётган юксак эътибор учун Президентимизга миннатдорлик билдирди.\nАбубакир Ўрозов, Фарҳод Қурбонбоев (сурат), ЎзА


Зарарли иллатлардан эҳтиёт бўлайлик! » Surxondaryo musulmonlar idorasi\nМуҳтарам жамоат! Жамиятда яшовчи ҳар бир кишининг ҳаёт тарзи қанчалик соғлом, руҳи пок, имони бутун, тақво ва муҳаббати на қадар самимий бўлса, иншоаллоҳ, бундай жамиятда тинчлик, хотиржамлик, қут-барака, ўзаро аҳиллик, катталарга ҳурмат ва кичикларга иззат руҳи вужудга келади ҳамда мустаҳкамланади. Аллоҳ таоло айни шу ҳақда хабар бериб шундай дейди:\nوَلَوْ أَنَّ أَهْلَ الْقُرَى آَمَنُوا وَاتَّقَوْا لَفَتَحْنَا عَلَيْهِمْ بَرَكَاتٍ مِنَ السَّمَاءِ وَالْأَرْضِ وَلَكِنْ كَذَّبُوا فَأَخَذْنَاهُمْ بِمَا كَانُوا يَكْسِبُونَ (سورة الأعراف/96\nяъни: “Агарда (мазкур) юртларнинг аҳолиси имон келтирган ва тақво қилганларида эди, улар устига осмонлар ва Ердан баракотлар (эшиклари)ни очиб юборган бўлур эдик*. Лекин (улар пайғамбарларни) ёлғончига чиқардилар. Натижада қилмишлари сабабли уларни (азобга) тутдик”.( Аъроф сураси , 96-оят )\nАллоҳ таоло инсонни азизу мукаррам қилиб яратган, шунинг учун ҳам уни турли зарарли иллатлардан қайтарган. Инсонлар ўртасидаги молиявий муносабатларда энг катта зарар келтирувчи иллатлардан бири рибо, яъни судхўрликдир. Судхўрлик гуноҳи кабиралардан бўлиб, унинг жазоси ниҳоятда оғирдир. Аллоҳ байъни (савдони) ҳалол қилган бўлса, рибони ҳаром қилган ва бандаларини рибо ейишдан қаттиқ қайтариб, уларга қиёмат куни бериладиган азоблардан шундай огоҳлантиради:\nالَّذِينَ يَأْكُلُونَ الرِّبَا لَا يَقُومُونَ إِلَّا كَمَا يَقُومُ الَّذِي يَتَخَبَّطُهُ الشَّيْطَانُ مِنَ الْمَسِّ ذَلِكَ بِأَنَّهُمْ قَالُوا إِنَّمَا الْبَيْعُ مِثْلُ الرِّبَا وَأَحَلَّ اللَّهُ الْبَيْعَ وَحَرَّمَ الرِّبَا فَمَنْ جَاءَهُ مَوْعِظَةٌ مِنْ رَبِّهِ فَانْتَهَى فَلَهُ مَا سَلَفَ وَأَمْرُهُ إِلَى اللَّهِ وَمَنْ عَادَ فَأُولَئِكَ أَصْحَابُ النَّارِ هُمْ فِيهَا خَالِدُونَ (سورة البقرة/275\nяъни: “Судхўрлар (қиёмат куни қабрларидан) жин чалиб кетган одам каби (ҳолатда) қўпадилар. Бунинг сабаби – уларнинг: «Байъ (савдо-сотиқ) ҳам судхўрликнинг худди ўзи» деган гаплари (ақидалари)дир. Ҳолбуки, Аллоҳ байъни ҳалол, судхўрликни (эса) ҳаром қилган. Бас, ким Раббидан насиҳат етгач, (судхўрликдан) тўхтаса, у ҳолда аввалги ўтгани– ўзига ва унинг иши Аллоҳга (ҳавола). Ким яна (судхўрликка) қайтса, ўшалар дўзах аҳлидирлар ва улар унда абадий қолувчилардир ”. (Бақара сураси, 275-оят).\nФорсчадаги «суд», арабчадаги «рибо» сўзлари тилимизда «кўпайди, зиёда бўлди, фоиз» маъноларини англатади. Масалан, бир кишига юз сўм пул ёки шу миқдордаги молни қарзга берган киши унинг беш-ўн сўм ортиғи билан қайтарилишини талаб қилса, бу фоиз олиш, яъни судхўрлик бўлади.\nДавлатлар ва халқлар тарихини ўрганган киши уларнинг инқирозга учраши, бой ширкат ва банкларнинг бирданига синиши, қарзга ботишлар, иқтисодиётнинг издан чиқиши, ишсизликнинг болалаб кетиши, молнинг касодга учраши, пулнинг қадрсизланиши, қилинаётган оғир меҳнатлару жуда катта маблағларнинг ўша тубсиз фоизларнигина тўлашга кетиши, улкан бойликларнинг қандайдир кимсалар қўлига ўтиб қолиши каби оғир иллатлар рибо (судхўрлик) натижаси эканини яхши билади. Бугун Ғарб дунёсида кечаётган оғир иқтисодий бўҳрон ҳам фикримизни тўла исботлайди. Қанча-қанча бой-бадавлат кишиларнинг, катта савдогарларнинг судхўрлик сабабидан бир кечада синганларига воқеълик яхши далилдир. Муфассирлар ёзишича, қарз берганда устига фоизи билан қайтаришни талаб қиладиган судхўрлар (рибохўрлар) қиёмат куни худди жин чалиб, ақлдан озган кишилар каби қабрдан туришар экан. Уларнинг бу ҳолатга тушишларига «Тижорат ҳам рибога ўхшаш фойда келтиради, шундай бўлгач, рибо ҳам ҳалол-да», дейишгани сабаб бўлади. Ваҳоланки, тижоратдаги фойдани қўлга киритиш учун савдогар анча меҳнат қилади, азият кўради, молидан ажраб қолиш ёки зарар кўриш хавфи ҳам бор. Судхўр эса ҳеч қандай куч ва маблағ сарфламай, хавфга учрамай маблағини кўпайтиради. Шунинг учун Аллоҳ таоло тижоратни ҳалол, судхўрликни ҳаром қилган. Судхўрлар бошда ниҳоятда катта фойда кўраётганга ўхшаб кўринишса-да, оқибати улар учун аянчли бўлади: Аллоҳ таоло уларнинг ҳаром йўл билан топган мол-мулкини йўқ қилади, ўзлари абадий қолинадиган дўзахга тушишади. Аллоҳ таоло судхўрликнинг ниҳоятда оғир гуноҳ эканини, унинг зарарларини навбатдаги ояти каримада шундай зикр қилади:\nيَمْحَقُ اللَّهُ الرِّبَا وَيُرْبِي الصَّدَقَاتِ وَاللَّهُ لَا يُحِبُّ كُلَّ كَفَّارٍ أَثِيمٍ… (سورة البقرة/275\nяъни: “Аллоҳ судхўрликни (фойдасини) йўқ қилади ва садақа (берувчиларга бойлик)ларни зиёда этади. Аллоҳ ҳар қандай (судхўрликни ҳалол деб билувчи) кофирни ва (уни давом эттирувчи) гуноҳкорни ёқтирмайди”. яъни, (Бақара сураси, 276-оят).\nРибода, яъни фоиз эвазига маблағни кўпайтиришда барака бўлмайди. Бошда қоплаб пул топилса-да, Аллоҳ таоло рибони ҳаром қилгани учун унинг баракасини кетказиб қўяди. Пайғамбар алайҳиссалом: «Рибода (мол) кўпайса ҳам, оқибати камлик бўлади», деганлар. Рибо фоизининг оз ёки кўп бўлиши билан белгиланмайди, унинг ози ҳам, кўпи ҳам ҳаромдир. Рибохўр (судхўр) киши қиёматда қабридан худди жин чалгандай талмовсираб, алахсираб туради. Аллоҳ таоло аксинча ҳалол қилинган садақа ва закотларнинг баракасини кўпайтириб қўяди. Аллоҳ азза ва жалла кофир, гуноҳкор, рибохўр кимсаларни асло яхши кўрмайди.\n(سورة آل عمران/130)\nяъни: “Эй, имон келтирганлар! (Берган қарзларингизни) икки баравар ва ундан ҳам кўпайтириб, устама шаклида еб юбормангиз! Аллоҳдан қўрқингиз! Зора (шунда) толе топсангиз.” (Оли Имрон сураси, 130-оят).\nБу ўринда пулнинг фойдасини ейишдан (рибохўрликдан) қайтарилишининг ҳикмати нимада? Уламолар фикрича, пул фойдаси муомаласига берилган кимсалар ниҳоятда молпараст, бир тийин учун жонини ҳам беришга тайёр бахил кимсалар бўлишади. Уларда ҳамдардлик, инсоний раҳм-шафқат бўлмайди. Бундайлар Аллоҳ йўлида жонини ҳам, молини ҳам тика олмайди. Ҳиммат ва сахийликларига халал етмаслиги, вужудлари рибохўрлик каби разил бир иллатдан пок туриши учун Аллоҳ таоло мусулмонларни пул фойдасини ейишдан қайтаради. Рибода қарздор учун машаққат, қийинчилик бор, чунки рибо туфайли қарз миқдори муттасил равишда ўсиб-кўпайиб боради. Рибонинг оқибати ёмон: биринчидан, рибо билан шуғулланган кимсанинг ризқини Аллоҳ баракасиз қилади, иккинчидан, судхўр бошқа бир кишига зулм қилган бўлади, учинчидан, рибо одамлар орасидаги дўстликни йўққа чиқаради. Рибо ҳаром қилинишининг сабаби ҳам шудир.\nАзиз намозхонлар! Пайғамбар алайҳиссаломнинг ҳадиси шарифларида ҳам судхўрликнинг, рибо ейишнинг жамиятга зарари, судхўрларга охиратда бериладиган жазолар ҳақида зикр қилинади:\nСамура ибн Жундуб розияллоҳу анҳудан ривоят қилинади: “Расулуллоҳ соллаллоҳу алайҳи васаллам шундай дедилар: “Кечқурун (тушимда) икки кишини кўрдим. Улар келиб, мени муқаддас ерга олиб чиқишди. Юра-юра қонли дарёга дуч келдик. Дарёда бир киши бор эди. Соҳилда бошқа киши харсанг тош ушлаб турарди. Дарёдаги киши сувдан чиқмоқчи бўлган эди, нариги одам тош билан оғзига уриб, келган жойига қайтариб юборди. У ҳар гал чиқмоқчи бўлганида соҳилдаги одам тош билан урар, у яна олдинги жойига қайтиб кетар эди. “Дарёдаги одам ким?” деб сўарсам, “Судхўр” деб жавоб беришди” (Бухорий ривояти).\nРасулуллоҳ соллаллоҳу алайҳи ва саллам: “Рибо гарчи кўпайса ҳам, оқибати албатта озайишга қайтади”, деганлар (Имом Аҳмад ривояти). У зот соллаллоҳу алайҳи ва саллам рибони одамнинг дўзахга тушишига сабаб бўлувчи етти ҳалокатли гуноҳ қаторида санаганлар.\nЖобир розияллоҳу анҳудан ривоят қилинади: «Расулуллоҳ соллаллоҳу алайҳи васаллам рибохўрни, унинг едирувчисини, котибини ва икки шоҳидини лаънатладилар ва: «Улар баробардирлар», дедилар» (Муслим, Абу Довуд ва Термизий ривояти).\nАбдуллоҳ ибн Ҳанзала розияллоҳу анҳудан ривоят қилинишича, Расулуллоҳ соллаллоҳу алайҳи васаллам шундай деганлар: “Кишининг билатуриб судхўрликдан еган бир дирҳами ўттиз олти марта зино қилганидан ҳам оғирроқдир” (Аҳмад, Табароний ривояти).\nАбу Бакр Сиддиқ розияллоҳу анҳу айтадилар: “Фоиз олувчи судхўр ҳам, берувчи ҳам дўзахдадир”.\nҚатода розияллоҳу анҳу шундай деган: “Судхўрлар қиёмат куни жинни ҳолатида тириладилар. Бу уларнинг аломати бўлиб, маҳшаргоҳдагилар уларни шундан таниб олишади”.\nАбдуллоҳ ибн Масъуд яна “Сендан қарздор киши бирор нарса ҳадя қилса, олма! Чунки бу иш судхўрликдир”, деганлар.\nМуҳтарам жамоат! Молиявий муносабатлардаги қандай моллар рибовий бўлади? «Рибовий моллар» деб миқдори оғирлик ўлчови билан ёки вазн билан белгиланадиган тилла, кумуш ва буғдой, арпа, хурмо, туз ва таом бўладиган бошқа маҳсулотларга айтилади. Ана ўшаларда бир-бирини зиёда билан, насияга алмаштириш мумкин эмас. Аммо сон, узунлик ўлчови билан ўлчанадиган нарсалар рибовий моллар ҳисобланмайди.\nЯъни рибо ҳосил бўлиши учун муомаладаги моллар кайл – идишда ўлчанадиган ёки вазн – тарозида тортиладиган бўлиши ва иккиси бир жинсдан бўлиши керак. Буғдой, арпа, хурмо ва туз кайлийдир. Тилла ва кумуш вазнийдир. Улардан бошқалари урфга биноандир.\nДемак, кайл ва вазн билан ўлчанадиган молларда рибо бўлади. Қиймати ва метрига қараб ўлчанадиган ҳовли-жой, ҳайвонлар, газламалар ва асбоб-анжомлар каби нарсаларда рибо бўлмайди. Масалан, бир қўйни икки қўйга алмашиш мумкин. Доналик нарсаларда ҳам рибо бўлмайди.\n«Набий соллаллоҳу алайҳи васаллам: «Тиллага тилла, кумушга кумуш, буғдойга буғдой, арпага арпа, хурмога хурмо, тузга туз; ўхшашига ўхшаш, тенгма-тенг, қўлма-қўл. Қачон ушбу аснофлар ихтилофли бўлса, агар қўлма-қўл бўлса, қандай хоҳласангиз сотаверинглар», дедилар» (Бухорий, Муслим, Абу Довуд, Термизий, Насоий ривояти).\nБошқа бир ривоятда: «Бас, ким зиёда қилса ёки зиёда қилишни талаб қилса, батаҳқиқ, рибога йўл қўйибди. Уни олувчи ҳам, берувчи ҳам барибир» деб зиёда қилинган. Абу Довуднинг лафзида: «Тиллага тилла – ёмбиси ҳам, чекилгани ҳам. Кумушга кумуш – ёмбиси ҳам, чекилгани ҳам», дейилган.\nУшбу ҳадисда зикр этилган моллар рибовий молларга киради. Уларнинг жинси бир хил бўлганда алмаштиришда миқдори ҳам бир хил бўлиши ва қўлма-қўл айирбошлаш шарт, акс ҳолда рибога айланиб қолади.\nМазкур молларда ҳеч бир шаклда бир жинсдаги молни алмаштиришда зиёдаликка ва кейин беришга йўл қўйиб бўлмайди.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам бир кишини Хайбарга вакил этиб тайинладилар. Шунда у яхши хурмо келтирди. «Хайбарнинг ҳамма хурмоси шундайми?» деб сўрадилар. «Биз бундан бир соъини икки соъга ва икки соъини уч соъга оламиз», деди вакил. «Ундай қилма! Ёмонини дирҳамларга сотиб, яхшисини дирҳамларга сотиб ол», дедилар у зот». (Бухорий, Муслим ва Насоий ривояти).\nАллоҳ таоло барчаларимизни мана шундай зарали иллат ва улкан гуноҳ ва маъсиятлардан сақласин. Мустақил юртимизда яшовчи барча халқларга тинчлик ва хаётларида фаровонликни ато этсин. Омин.


Ошаётган нафақалар, "прописка"даги янги тартиб: 1 сентябрдан нималар ўзгаради?\n20:11 28 Январ 2021\n16:32 22.08.2020 Ҳавола олиш\nСентябрдан пенсиялар, болаликдан ногиронлиги бўлган шахсларга, зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақалар миқдори 10 фоизга оширилади\nТОШКЕНТ, 22 авг - Sputnik. Ошаётган нафақалар, "прописка"сиз яшашда янги тартиблар: Адлия вазирлиги Ўзбекистонда 1 сентябрдан рўй берадиган ўзгаришлар ҳақида маълум қилди.\nПенсиялар 10 фоизга оширилади\n1. Пенсиялар, болаликдан ногиронлиги бўлган шахсларга, зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақалар миқдори 10 фоизга оширилади ва қуйидагича белгиланади:\n* пенсияни ҳисоблашнинг базавий миқдори – 262 470 сўм;\n* ёшга доир энг кам пенсиялар – 513 350 сўм;\n* болаликдан ногиронлиги бўлган шахсларга бериладиган нафақа – 513 350 сўм;\n* зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа – 315 030 сўм.\nUzbekistan Airways хориж фуқароларига чипталарни жарима тўловисиз қайтармоқда\nШунингдек, "E-IJRO AUKSION" тизимида қуйидаги тартиблар жорий қилинади:\n* аукционда шахсини идентификациялаш имконини берувчи мобиль иловалар орқали иштирок этилади;\n* давлат мулкини ижарага бериш шартномалари электрон шаклда икки томонлама тузиш орқали расмийлаштирилади;\n* савдоларда мавжуд бўлган лотлар ҳақида батафсил маълумотларни ўз ичига олувчи доимий янгиланиб турадиган ва Агентликнинг расмий веб-сайтида жойлаштириладиган электрон каталог яратилади.\n7. Рўйхатдан ўтмасдан истиқомат қилиш муддати 15 кун бўлади.\nфуқароларнинг доимий яшаш ва вақтинча турган жойи бўйича рўйхатдан ўтмасдан истиқомат қилиш муддати 15 кун ҳисобланади (амалда 10 кун);\nдоимий яшаш ва вақтинча турган жойи бўйича рўйхатга олишни расмийлаштириш 1 кун ичида амалга оширилади (амалда 3 кун);\nЎзбекистон фуқароларини доимий яшаш жойи бўйича рўйхатга олишда аввалги доимий яшаш жойидан рўйхатдан чиқиш тартиби бекор қилинади;\nЎзбекистон фуқароларига доимий яшаш жойи бўйича рўйхатга олинишини расмийлаштиришда паспорт, уй дафтари ёки хонадон карточкасига рўйхатга олиш штампини босиш амалиёти бекор қилинади;\nҳарбий хизматга мажбурларни доимий яшаш жойи бўйича рўйхатга олишда мудофаа ишлари бўлимларига ҳарбий ҳисобдан чиқиш ва ҳарбий ҳисобга туриш учун бориш тартиби бекор қилинади;\nЎзбекистон фуқароси томонидан солиқ идораларида ҳисобга олинган ижара шартномаси ҳақида маълумот тақдим этилганда вақтинча турган жойи бўйича рўйхатга олинишда уй-жой эгасининг розилиги талаб этилмайди.\nПрописка масаласи: кутилаётган асосий ўзгаришлар\nкўчма цирклар томонидан ўтказиладиган томоша тадбирларига оммавий тадбир ўтказиш учун рухсатнома олиш талаб этилмайди, бунда тадбир ўтказиш жойи ва вақти тўғрисида ички ишлар органлари камида 10 кун олдин ёзма равишда хабардор қилинади;\nички ишлар органлари, Миллий гвардия ва Фавқулодда вазиятлар вазирлиги органлари мазкур томоша тадбирларида жамоат тартиби ва ёнғин хавфсизлигини тўлов ундирилмаган ҳолда таъминлайди;\nдавлат органлари ва ташкилотлари тизимидаги маданият ва истироҳат боғлари, спорт иншоотлари, сайилгоҳлар ва бошқа очиқ ҳудудларда кўчма цирклар томонидан томоша тадбирлари ўтказиш учун ижара ва бошқа турдаги тўловлар ундирилмайди;\nўзини ўзи банд қилган фуқароларнинг номоддий маданий мерос объектларини (дорбоз, аския, лапар) асраш ва улардан фойдаланиш бўйича фаолиятидан олинган даромадларига солиқ солинмайди.\n19:23 "Яхши муҳим қадам": Россия ва АҚШ СНВ-3'ни узайтиришга келишиб олди - видео


Андижонга Ўш шаҳри ҳокими бошчилигидаги делегация ташриф буюрди\n08:46 / 11.08.2017\nЎзбекистон ва Қирғизистон ўртасидаги анъанавий ҳамкорлик янгича мазмун касб этмоқда. Кейинги пайтларда ўзаро алоқалар сезиларли равишда фаоллашди. Жумладан, Ўш ва Андижон ўртасидаги муносабатларни янги босқичга олиб чиқиш, ҳар томонлама ҳамкорликни мустаҳкамлашга қаратилган навбатдаги тадбир ҳам дўстона руҳда кечди.\n10 август куни Ўш шаҳар мэри раҳбарлигидаги делегация “Дўстлик” чегара божхона масканида кутиб олинди. Меҳмонлар дастлаб Хўжаобод туманида яқинда фойдаланишга топширилган “Тошкент вино комбинати” акциядорлик жамияти, Ташқи иқтисодий фаолият миллий банки ва “Навигул” қўшма корхонаси ҳамкорлигидаги “FRIUT INDUSTRIES” корхонасида бўлдилар. Бу ерда ташкил этилган замонавий технологиялар асосидаги иссиқхона, мева-сабзавотларни қайта ишлаш, қуритиш, сақлаш жараёнлари билан яқиндан танишдилар.\nАндижон шаҳридаги илк ташриф “Андижонавтотеххизмат” ёпиқ акциядорлик жамиятига бўлди.\n- Икки халқни бир-биридан ажратмоқчи бўлганлар хато қилади, - деди Ўш шаҳар мэри Айтмамат Қадирбаев. - Бизни урф-одатларимиз, тилимиз, динимиз, ҳатто қабристонларимиз ҳам бир. Бундан кейинги дўстона муносабатларимиз янада ривожланиб бораверади. Бунинг учун давлатларимиз раҳбарларига миннатдорчилик билдирамиз.\nШундан сўнг ижодий тўгараклар ўқувчиларидан иборат иқтидорли ёшлар турли халқларнинг рақсларини ижро этдилар.\n“Андижонавтотеххизмат” автосалони ҳамда автомобилларга техник хизмат кўрсатиш шохобчаси меҳмонларда катта қизиқиш уйғотди. Мамлакат автомобиль саноатида эришилаётган ютуқлар, ишлаб чиқарилаётган автомобиллар ҳақида мутахассислар атрофлича маълумот бердилар.\nУчрашув давомида Андижон вилояти ишлаб чиқарувчи корхоналари томонидан ташкил этилган кўргазма намойиш этилиб, ҳар икки томон тадбиркорлари ҳамкорлигини йўлга қўйиш мақсадида “Бизнес форум” ташкил этилди.\nАндижон Ўш ҳоким


Сахаров мукофоти конголик Дени Муквегега берилди\n17 апрел 2021, Тошкент вақти: 12:52\nКонголик аёллар ҳуқуқи ҳимоячиси ва гинеколог шифокор Дени Муквеге Андрей Сахаров номидаги "Ҳур фикрлилик учун" мукофотининг 2014 йилги соҳиби бўлди.\nЕвропарламент президенти Мартин Шульц сешанба куни мукофот соҳиби номини эълон қилар экан, Муквеге уруш пайтида оммавий тарзда зўрланган аёлларга кўмак кўрсатгани ва бу ваҳшийликка қарши курашганини таъкидлади.\nМукваге Конгода 1998 йилда асос солган касалхонасида мазкур мамлакатдаги иккинчи уруш пайтида зўрланган бир неча минг аёлни даволаган ва кунига 10тадан жарроҳлик амалиёти ўтказган.\nМукваге 2012 йилда БМТда нутқ сўзлаб, Конгода аёлларнинг оммавий зўрланишини ҳамда халқаро ҳамжамиятнинг 16 йил давомида Конгодаги оммавий қатлиомларга қарши жиддий чоралар кўрмаганлигини қоралаган. Ўзига нисбатан суиқасд уюштирилгач, Мукваге Конгони тарк этган ва фақат 2013 йилда ватанига қайтган.


Ўзбекистон — Россия ёшларининг иккинчи форуми бошланди\nҲасан ПАЙДОЕВ /"Халқ сўзи" олган сурати.\nМамлакатимизда Ўзбекистон — Россия ёшларининг иккинчи форуми бошланди.\nЎзбекистон ёшлар иттифоқи ва Россия ёшлар иттифоқи ўртасида имзоланган ўзаро ҳамкорлик тўғрисидаги Англашув меморандумига мувофиқ ташкил этилган ушбу анжуман 12 — 18 февраль кунлари Тошкент, Самарқанд ва Бухоро шаҳарларида ўтказилади.\nЎзбекистон ёшлар иттифоқи Марказий кенгашида уюштирилган форумнинг очилиш маросимида икки мамлакат делегациялари аъзолари, мамлакатимиздаги дипломатик корпус вакиллари, иқтидорли ёшлар қатнашди.\nЎзбекистон Республикаси Президентининг ёшлар сиёсати масалалари бўйича Давлат маслаҳатчиси — Ўзбекистон ёшлар иттифоқи Марказий кенгаши раиси Қ. Қуронбоев, Россия ёшлар иттифоқи раиси Павел Красноруцкий ва бошқалар навқирон авлодни ҳар томонлама баркамол вояга етказиш ҳар қайси мамлакатнинг эртанги кунини белгилаб берадиган, жаҳон ҳамжамиятидаги обрў-эътиборига таъсир этадиган долзарб масала эканини таъкидлади.\nЮртимизда Президентимиз раҳнамолигида келажагимиз ворисларини билимли, маънавияти юксак, жисмонан бақувват, ақлан етук қилиб тарбиялаш билан бирга, қалбларида миллатлараро тотувлик, динлараро бағрикенглик туйғуларини қарор топтиришга, уларни дўстлик, ҳамжиҳатлик, иноқлик руҳида улғайтиришга алоҳида эътибор қаратилаётгани эътироф этилди.\nЎзбекистон — Россия ёшлари форуми икки давлат ёшлар ташкилотлари ўртасидаги ҳамкорликни янада кучайтириш, дўстона муносабатларни ривожлантиришга хизмат қилиши билан аҳамиятлидир.\n— Ушбу тадбир россиялик тенгдошларимиз билан танишиш, уларнинг қизиқиш ва дунёқарашини ўрганиш, ўзаро билим ва тажриба алмашиш имконини беради, — дейди Мирзо Улуғбек номидаги Ўзбекистон Миллий университети магистранти Дилрабо Чоршамбиева. — Ёшлик ва дўстлик байрами ёрқин таассуротлари билан хотирамизда бир умрга муҳрланиб қолишига ишонаман.\nФорум доирасида икки давлат ёшлари ўртасида ўзаро мулоқот, тажриба алмашиш муҳитини яратиш, тадбиркорлик, туризм соҳаларини ривожлантириш истиқболлари, ёшлар ташкилотлари ўртасидаги ҳамкорликни кучайтириш бўйича қатор дастурларни муҳокама этиш мўлжалланмоқда. Иштирокчилар Тошкент шаҳридаги Турин политехника университетининг технопарки ва Ёшлар ижод саройига ташриф буюради. Ёш ишлаб чиқарувчиларни қўллаб-қувватлаш, ёшлар сиёсатида фан ва таълимнинг ўрнини кучайтириш каби мавзуларда давра суҳбатлари ташкил этилади.\nДилшод КАРИМОВ /«Халқ сўзи»/\nМазкур рукндаги бошқа мақолалар: « Ховос тумани электр тармоқлари корхонаси Эргаш Алибековни нега бир ой сарсон қилди?\tФарғонада мудҳиш қотиллик. Хусусий тадбиркор тириклайин ёқиб юборилди »


Уларнинг айтишича, кундалик овқатланиш, даволаниш, меҳнат шароити талаб даражасида эмаслиги турли касалликларнинг кўпайишига олиб келмоқда. Сил билан касалланганларнинг аксарияти 30-45 ёшлардаги кишилардир.\nЖиззах вилоятидаги силга чалинган фуқароларнинг асосий қисми Жиззах шаҳридаги диспансерда даволанади. Маълум бўлишича, ҳозир бу ердаги беморлар сони шифохонадаги меёрдаги ўрин сонидан кўпроқдир. Жиззах аҳли бу жойни “жўжабаз” деб атайди. Чунки бу ерда илгари товуқ фабрикаси биноси жойлашган. Бино анча эски, шифохона талабларига жавоб бермайди. Диспансер ходимларининг айтишича, сўнгги йилларда янги бино қуришга ваъдалар берилган, лекин ваъданинг устидан чиқадиган мард топилмаган.\nСил касаллиги бўйича мутахассис Елена Лушконинг айтишича, вилоят қишлоқларида одамлар ишсиз. Шунинг учун кўпчилик амаллаб тирикчилик ўтказади. Силни келтириб чиқарувчи дастлабки сабаб эса очликдир. Одам сурункасига оч қолаверса, у барибир силга чалинади. Шунингдек, шамоллашдан вақтида даволанмаслик, кетма-кет шамоллаш силни келтириб чиқаради. Ҳозир ёшларда, болаларда иммунитетнинг пастлиги ҳам вилоятда силни кўпайтирмоқда.\nВилоят аҳлининг таъкидлашича, сил кўпаяётгани сабаблари ёшларнинг ичкилик ва чекишга берилгани, шунга яраша кучли овқат ейиш имконияти йўқлиги, аёлларнинг эса оғир меҳнат қилишга мажбур бўлаётганидадир.\n“Озодлик” мухбири Жиззах вилояти соғлиқни сақлаш бошқармаси бошлиғи ўринбосари Пўлат Темирович билан суҳбатда силга чалинганлар сони бўйича аниқ маълумотлар ола олмади. Лекин у бу касаллик вилоятда кўпайиб бораётганини инкор қилди.


Каримов: Ҳиндистон ва Покистоннинг ШҲТга қабул қилиниши бўйича музокаралар оғир кечди\n14:05 / 24.06.2016\nҲиндистон ва Покистоннинг ШҲТга қабул қилиниши бўйича музокаралар мураккаб кечган. Лекин якунда қийинчиликлар енгиб ўтилган. Бу ҳақда Ўзбекистон президенти Ислом Каримов ташкилот аъзоларининг тор доирадаги учрашуви вақтида маълум қилган.\nЎзбекистон раҳбарининг сўзларига кўра, Ҳиндистон ва Покистоннинг ШҲТ таркибига тўла ҳуқуқли аъзо сифатида қабул қилиниши янги ташкилотда янги даврни бошлаб беради.\n"Яширмайман, музокаралар жараёни ўзига яраша қийин бўлди. Буни тан олиш керак. Аммо якунда биз барча қийинчиликларни енгиб ўтдик ва ШҲТ стратегик мақсад ва вазифаларидан келиб чиққан ҳолда ягона фикрга келдик", деган Ислом Каримов.\nҲиндистон ва Покистоннинг ШҲТга қабул қилиниши бўйича жараён 2015 йилда ишга тушганди. Айни вақтда Россия, Хитой, Қозоғистон, Қирғизистон, Тожикистон ва Ўзбекистон ташкилот аъзолари ҳисобланишади. Беларусь, Мўғулистон, Ҳиндистон, Эрон, Покистон ва Афғонистон кузатувчи мақомига эга.


Кипр: Аёллар сабаб Туркманистоннинг икки фуқаросига нисбатан жиноий иш қўзғатилди\nКипрда мигрантлар ўртасида юз берган муштлашув оқибатида туркманистонлик ака-укаларга нисбатан жиноий иш очилди. ОАВ хабарларига кўра, Алтибай исмли Туркманистон фуқароси ўзининг Руслан исмли юртошини рафиқасига смс юборганликда айблади ва уни таниб бўлмас даражада калтаклади.\n28 октябрь куни кечқурун Шимолий Кипр пойтахти Никосиянинг туркманистонлик муҳожирлар истиқомат қиладиган Хасполат туманида улар ўртасида муштлашув бўлиб ўтди. Туркманистонлик мигрант Алтибай Қадиров ўзининг укасибилан Руслан Оруновни калтаклади. У Русланни рафиқасига смс юборганликда айблади. Бунинг оқибатида Руслан Оруновнинг юз қисми ва бурни синди. Ариза берилганидан сўнг 30 октябрь куни мигрант ака-укалар Никосия шаҳрида судга тортилди, дейилади Кипр ОАВ хабарида.\nКипр полицияси хабарига кўра 28 октябрь тахминан 22:30ларда жиноят содир этган Алтибай Қадиров ўзининг укаси Атахан Қадиров билан С.Ж исмли рафиқасига смс ёзгани боис Руслан Оруновни шафқатсиз калтаклаган.\nНикосия суди ҳар икки айбланувчига нисбатан қарор чиқарди, унга кўра уларнинг ҳар бири қамоқда ўтирмаслиги учун 30 минг лира миқдорида гаров пули тўлайди. Бу таҳминан 8 минг америка долларини ташкил қилади. Шу билан бирга уларнинг мамлакатдан чиқиб кетмаслиги айтилмоқда.\nТуркманистон Шимолий Кипрни тан олмайди, шунга қарамай мазкур минтақа хорижда пул ишлаш мақсадида бўлган туркманистонлик мигрантлар учун машҳурлигича қолмоқда.